Sejarah Burger Yang Ada Dalam Buku Resepi Ribuan Tahun!

Burger merupakan antara makanan segera yang sangat digemari oleh rakyat Malaysia. Buktinya, kedai burger tepi jalan tumbuh bak cendawan lepas hujan dan sentiasa mendapat permintaan tinggi. Restoran makanan segera yang menawarkan burger seperti Mekdi juga tidak kurang hebatnya apabila sentiasa dipenuhi pelanggan hampir setiap masa. Bagi yang nak makan burger lebih besar dan kenyang, smash burger adalah pilihan tepat tetapi perlu bayar harga sedikit mahal.

Hal itu sudah cukup membuktikan rakyat Malaysia memang sangat gila-gila burger. Namun pernah tak terfikir macam mana burger boleh tercipta dan berasal dari mana? Mesti ramai yang jawab burger berasal dari Hamburg, Jerman ataupun Amerika Syarikat. Jawapan itu betul tetapi agak kurang tepat.

Sebenarnya makanan seakan-akan burger telah wujud sejak abad pertama masihi lagi di Empayar Rom. Buktinya terdapat sebuah buku resepi dari Tamadun Rom yang menceritakan cara-cara membuat daging persis burger moden. Resepi itu menyatakan daging yang sudah dicincang akan dicampur kacang hancur, sedikit perasa dan wain sebelum dileperkan untuk dibakar. Sekali imbas, resepi itu memang kelihatan agak sama dengan burger moden.

Walau bagaimanapun, resepi itu didapati tidak berkembang dan terus hilang sehingga temui semula beratus-ratus kemudian. Jadi burger moden yang kita nikmati hari ini dapat dijejaki seawal era penaklukan Monggol ke atas Eropah Timur. Ketika itu orang Monggol membawa sekali makanan berupa daging kisar berbentuk leper ke Eropah Timur ataupun lebih tepat lagi Moscow.

Lama kelamaan, orang Rusia mula mengadaptasi makanan itu ke dalam masakan mereka sehingga dikenali sebagai steak tartare. Dalam masa yang singkat steak tartare mula tersebar di seluruh Rusia dan menjadi makanan kegemaran rakyat. Tidak lama selepas itu, steak tartare mula tersebar ke luar Rusia apabila banyak kapal dari Jerman menyinggahi salah satu pelabuhan negara tersebut.

Seriuslah burger daging spesial + cili padi berapi dah wujud sejak zaman Genghis Khan? Bukan setakat itu sahaja, banyak perkara yang mengkagumkan tentang Mongol akan anda dapat tahu kalau baca buku Kitab Tamadun Mongol. Sekali baca pasti akan baca berkali-kali. Boleh beli di Shopee: https://shopee.com.my/The-Patriots-Kitab-Tamadun-Mongol-i.238336777.10674339366

Resepi steak tartare telah dibawa pulang ke Jerman diadaptasi ke dalam makanan mereka. Sejak itu, steak tartare mula menjadi makanan ruji ataupun kegemaran penduduk di sekitar Hamburg. Beberapa waktu kemudian, ketidakstabilan mula melanda Jerman hingga menyebabkan ramai penduduk mula berpindah ke Amerika Syarikat.

Penghijrahan itu membawa sekali makanan-makanan Jerman dan salah satunya adalah steak tartare. Kedai-kedai yang terletak di kawasan pelabuhan sekitar Amerika Syarikat nampak peluang untuk buat duit lantas hasilkan steak tartare bagi menarik pelanggan daripada orang Jerman. Bagi orang Jerman, steak tartare yang dihasilkan oleh orang Amerika adalah palsu semata-mata.

Hal ini kerana orang Amerika menggunakan daging berkualiti rendah dan bahan-bahan yang murah. Orang Jerman berpendapat untuk hasilkan steak tartare yang enak, daging cincang dari lembu diternak di Hamburg perlu digunakan. Namun begitu, steak tartare versi murah yang dihasilkan oleh orang Amerika terus mendapat permintaan tinggi dan mula tersebar di luar kawasan pelabuhan.

Masalahnya sekarang dari tadi kita asyik bercakap tentang daging sahaja dan rotinya pula di mana? Burger tidak akan pernah lengkap jika hanya dihidangkan dengan daging semata-mata. Sebenarnya sejak era Rom sehingga penghijrahan orang Jerman ke Amerika Syarikat, daging yang dimakan bersama dua roti belum wujud. Paling hampir pun adalah roti yang dimakan bersama dengan sosej.

Makanan yang serupa dengan bentuk burger moden hari ini dikatakan telah muncul pada tahun 1900 apabila seorang pelanggan telah memesan sesuatu yang boleh dinikmati dengan mudah. Restoran tersebut telah memberikan stik dan dua keping roti bakar kepada individu tersebut. Ketika itu, dia telah mengapit stik dengan dua roti dan terlahirlah makanan yang dipanggil sebagai burger.

Kisah ini dinafikan oleh sesetengah pihak kerana mereka mendakwa burger telah wujud lebih awal daripada tahun 1900. Ada juga mendakwa, burger tercipta secara tidak sengaja ketika dunia dilanda revolusi perindustrian. Para pekerja telah dihidangkan dengan stik murah tetapi sukar untuk dimakan ketika berdiri. Tukang masak nampak permasalahan ini dan terus selesaikannya dengan berikan dua keping roti untuk diapit dengan stik. Kisah ini juga tidak dapat dipastikan kesahihannya sehingga ke zaman sekarang.

Oleh sebab itu, terdapat begitu banyak kedai dan individu yang mendakwa mereka adalah pencipta burger. Apa-apapun burger secara rasmi telah diperkenalkan sebagai makanan Amerika Syarikat pada pameran 1904 St. Louis World’s Fair. Bermula dari situ, semakin banyak kedai berasaskan burger telah tertubuh seperti Mekdi dan BurgerKing. Mekdi boleh dikatakan antara kedai yang bertanggungjawab membawa burger ke serata dunia sehingga menjadi makanan kegemaran sejagat.

Di Malaysia pula, kita mula terdedah dengan burger setelah sebuah syarikat iaitu Ramly cuba memasuki pasaran baru. Hasilnya, burger semakin diterima oleh masyarakat dan boleh dibeli dengan harga yang cukup mula. Malah kita juga turut menghasilkan resepi burger sendiri seperti burger spesial, burger cili padi, burger ketam dan bermacam lagi.

Kepada anda semua, dah makan burger belum hari ini?

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Avey, T. (2021, Julai 27). Do you actually know where hamburgers originated? Parade. Dipetik daripada https://parade.com/61481/toriavey/where-did-hamburgers-originate/

Barksdale, N. (2014, Ogos 29). Where hamburgers began—and how they became an iconic American food. History. Dipetik daripada https://www.history.com/news/hamburger-helpers-the-history-of-americas-favorite-sandwich

Ofgang, E. (2021, Mei 28). Who invented the hamburger? Biting into the messy history of America’s iconic sandwich. The Washington Post. Dipetik daripada https://www.washingtonpost.com/food/2021/05/28/hamburger-origin-story/

What’s Cooking America. (n.d). History and legends of hamburgers. Dipetik daripada https://whatscookingamerica.net/history/hamburgerhistory.htm


Ahli Arkeologi Dedahkan Slip Gaji Tentera Rom

Setiap kali mendengar berita penemuan artifak arkeologi sesebuah tempat, ia dilihat sebagai petunjuk kepada sejarah kawasan yang dikatakan. Dalam konteks ini, seorang sejarawan berkongsikan slip gaji seorang ten-tera Rom semasa berkhidmat di bumi Palestin atau lebih tepat Per-ang Rom-Yahudi Pertama. Dan ia sungguh mengejutkan, bagi khidmatnya, si as-kar langsung tidak mendapat sedikit pun sebagai ganjaran perkhidmatannya.

Ahli arkeologi Joanne Ball berkongsikan imej slip gaji as-kar Rom tersebut dalam satu ciapan Twitternya pada 2019. Menerusi slip ini, as-kar yang dikenali sebagai Gaius Messius merupakan antara individu yang terlibat dalam kempen pengepungan Masada dengan gaji sebanyak 50 denarri. Tetapi selepas menolak wang gaji untuk makanan, kelengkapan pertem-puran dan keperluan tunggangannya (kuda dan keldai), gajinya habis di situ saja.

Pengepungan Masada ialah antara kempen terakhir Per-ang Rom-Yahudi Pertama yang berlaku pada akhir 72 hingga awal 73 Masihi. Petempatan lama ini terletak 12 batu dari Aradin dan menghadap kawasan Laut Ma-ti. Kawasan ini menjadi pilihan saki-baki pemberontak Yahudi kerana kedudukannya telah diperkukuhkan sebagai kubu pertahanan semasa era pemerintahan Herod the Great antara 37 hingga 31 SM.

Lokasi ini menjadi lokasi terakhir untuk mereka bertahan selepas Baitulmaqdis jatuh ke tangan pihak Rom pada 70 Masihi. 8,000 ten-tera Rom dipimpin Lucius Flavius Silva mengepung Masada selama berminggu-minggu untuk memaksa 960 orang Yahudi mengangkat bendera putih. Selepas berjaya menembusi pertahanan kota, 960 orang memilih mengambil nyawa mereka sendiri daripada menjadi hamba kepada orang Rom.

Tetapi perihal yang menimpa Gaius Messius ini sama sekali berbeza dengan penemuan slip gaji ten-tera paling tua pernah direkodkan dalam sejarah. Slip gaji ini ialah tablet cuneiform berusia 5,000 tahun dari Mesopotamia. Tablet tersebut mengandungi imej kepala manusia makan dari sebuah mangkuk dan meneguk minuman dari sebuah bekas berbentuk kon.

Apabila mereka menganalisis tablet tersebut, mereka menemui cak-aran-cak-aran sebagai bukti bilangan bir diberi kepada setiap pekerja. Tetapi amalan pembayaran unik ini tidak terhad kepada Tamadun Mesopotamia semata-mata. Tamadun Mesir Purba turut melakukan perkara sama dengan pekerja-pekerja yang terlibat dalam pembinaan piramid dibayar antara empat hingga lima liter bir setiap hari.

RUJUKAN:

Cowie, A. (2021). Ancient Pay Slip Shows That This Roman Soldier Slaughtered for Nothing. Ancient-Origins.


Lidah Buaya: Khazanah Alam Yang Tersembunyi Di Rumah

Siapa
yang tidak mahu kelihatan cantik dan awet muda. Dalam usaha mendapatkan
penampilan fizikal yang jelita, tak sah jika ada yang berbelanja ratusan
ringgit hanya semata-mata untuk kelihatan cantik. Tetapi alam semulajadi
ciptaan Tuhan banyak menawarkan sumber yang boleh dimanfaatkan manusia termasuk
soal kecantikan. Satu tumbuhan yang amat sesuai dalam konteks ini ialah pokok
lidah buaya.

Lidah buaya atau aloe vera merupakan sejenis spesies tumbuhan herba daripada keluarga Liliaceae. Lidah buaya berasal daripada Afrika Utara dan mudah ditemui di seluruh dunia kerana spesies tumbuhan ini boleh beradaptasi dalam semua bentuk iklim. Terdapat hampir 420 spesies lidah buaya yang boleh ditemui di seluruh dunia. Lidah buaya mengandungi 96% kandungan air sementara 4% lagi ialah minyak pati, asid amino, mineral, vitamin, enzim dan glikoprotein.Penduduk Mesir semasa era Tamadun Mesir Purba telah mula menggunakannya sebagai antiseptik sejak tahun 1500 SM lagi sebagai penawar kepada jangkitan kuman, serangan penyakit dan kelecuran akibat terbakar. Bahkan, nama ‘aloe’ itu juga berasal daripada perkataan Arab (alloeh) yang bermaksud pahit.

Pokok
lidah buaya banyak ditanam di dalam pasu sebagai tanaman hiasan di rumah. Namun
begitu, pokok lidah buaya mempunyai khasiat dan kegunaan yang sangat bermanfaat
untuk kegunaan manusia sama ada dalam bidang perubatan atau kosmetik. Tahukah
anda, 80% populasi dunia menggunakan tumbuhan herba ini untuk merawat penyakit.
Jika anda mempunyai pokok lidah buaya di rumah, ianya amat bermanfaat bukan
saja sebagai antiseptik tetapi juga sebagai makanan tambahan.

Pokok lidah buaya mempunyai daun yang tajam dan dikelilingi duri berbentuk taji. Panjang daunnya boleh mencapai antara 15 – 20 cm panjang. Bunga pokok ini berwarna kuning kemerahan. Tumbuhan herba ini membiak dengan cara pembiakan anak. Bahagian lidah buaya yang digunakan untuk tujuan perubatan dan kosmetik ialah bahagian daunnya. Walaupun sudah diamalkan sejak era purba lagi, pengamal perubatan moden hanya mula menggunakan lidah buaya sejak tahun 1930-an. Lidah buaya elok dijadikan makanan tambahan kerana dapat membantu menguatkan sistem pertahanan badan, melancarkan peredaran darah, meningkatkan kecekapan buah pinggang, pundi kencing, hati dan sistem penghadaman serta mengurangkan masalah asid berlebihan dalam badan.

Cara menggunakan lidah buaya

1.
Jika anda mengalami kelepuhan atau kelecuran, sapukan saja gel daripada daun
lidah buaya pada bahagian yang terkena. Lidah buaya juga boleh digunakan untuk
menurunkan suhu badan ketika demam dengan menyapu gel pada kepala dan dahi.
Proses penyembuhan luka juga dapat dipercepatkan dengan menyapu bahagian luka
dengan gel aloe vera.

2.
Berikutan lidah buaya mengandungi kandungan air yang tinggi, lidah buaya
berupaya menghapuskan sel kulit mati, melembapkan kulit dari dalam dan
membuatkan kulit menjadi lebih kenyal. Jika anda selalu merungut kerana kulit
kering, sapukan sahaja gel lidah buaya dan lihat perbezaannya.

3.
Jika anda sering berdepan dengan masalah kulit, simpanlah pokok lidah buaya.
Sifat anti-alergi pada lidah buaya sangat efektif dalam menyembuhkan semua
jenis masalah kulit seperti kegatalan dan kemerahan, benjolan dan psoriasis.

4.
Apabila kulit bersih dan lembap, ia bukan sahaja menjadikan kulit sihat malah
menjadikan kelihatan lebih berseri. Dengan menjadikan sapuan gel lidah buaya
pada kulit wajah sebagai rutin, ia dapat membuang sel kulit mati dan menambah
sel kulit baru sekaligus mencerahkan warna kulit.

5.
Lazimnya seseorang itu akan berhadapan dengan kesan regangan pada kulit atas
beberapa sebab seperti kehamilan, penuaan atau pengurangan berat badan. Kesan
tersebut sudah pasti mewujudkan rasa tidak selesa terutama kaum Hawa. Usah risau,
sapukan sahaja lidah buaya pada kawasan kulit regang dan lama-kelamaan kesan
tersebut akan hilang.

RUJUKAN:

1.
Free Malaysia Today. (2018). Lidah buaya rahsia kulit cantik. https://www.freemalaysiatoday.com/category/leisure/2018/06/28/lidah-buaya-rahsia-kulit-cantik/

2.
Abd Rahman, Munirah. (2019). Lidah Buaya (Aloe vera): Tumbuhan Antiseptik Yang
Perlu Ditanam Di Setiap Rumah. Majalah Sains. https://www.majalahsains.com/lidah-buaya-aloe-vera-tumbuhan-antiseptik-yang-perlu-ditanam-di-setiap-rumah/


Elf Rumah: Keturunan Hamba Alam Sihir Harry Potter

Elf Rumah merupakan suatu makhluk magis yang dijadikan hamba di dalam Alam Sihir. Elf Rumah kebiasaannya dimiliki oleh bangsawan-bangsawan ahli sihir yang majoritinya jahat, kejam dan tidak beperikemanusiaan.

Artikel kali ini membawakan perihal tiga elf rumah yang ditonjolkan dalam karya novel Harry Potter dan kisah mereka sepanjang berkhidmat menjadi hamba di rumah-rumah ahli sihir yang kejam.

Dobby

Dobby ialah watak yang mula diperkenalkan di dalam karya Harry Potter and Chamber Of Secrets. Elf Rumah ini dipelihara oleh keluarga Malfoy dengan kesetiaan penuh kepada tiga ahli rumah itu yakni Lucius Malfoy, Narcissa Malfoy dan juga Draco Malfoy. Dia tidak terlepas dari ancaman bvnuh tuannya sendiri, memandangkan elf rumah tidak terlepas dari cengkaman tuannya, dia tidak boleh lari ataupun meny3rang tuannya.

Dobby pernah meluahkan kepada Harry Potter bahawa dalam sehari, dia sering menerima ancaman bvnuh dari keluarga Malfoy lima kali. Kendatipun dia melakukan apa sahaja arahan tuannya, dia mengetahui bahawa tindakan yang dibuatnya salah dan jahat.

Ketika pengakhiran Harry Potter and Chamber Of Secrets, Dobby akhirnya terbebas dari keluarga Malfoy setelah mendapat kain yang diselit dalam Tom Riddle’s Diary. Dobby akhirnya bebas dari cengkaman Malfoy, dan bertindak mengapa-apakan Lucius Malfoy sekiranya beliau ingin mencederakan Harry Potter.

Memandangkan Dobby kini menjadi ‘free elf’, dia diupah oleh Albus Dumbledore untuk bertugas di bahagian dapur Hogwarts. Dobby meneruskan jasanya di dalam Harry Potter dengan menolong Dumbledore Army mencari bilik pertarungan. Tidak seperti di dalam filem, Neville Longbottom memberitahu kewujudan Room Of Requirements sedangkan Dobby yang memberitahu hal itu mengikut versi novel.

Dobby kali terakhir menolong Harry Potter ketika menyelamatkan beliau dan rakan-rakannya dari Malfoy Manor ketika pertembungannya dengan Bellatrix Lestrange. Pertolongan terakhir itu menandakan kewujudannya buat kali terakhir setelah dia tert1k4m pisau milik Bellatrix yang dilemparkan.

Dobby menghembuskan nafas terakhirnya di pangkuan Harry Potter. Kem4t1an Dobby menjadi antara babak paling tragis dan sedih bagi penonton filem mahupun pembaca buku, melihatkan bagaimana Harry sangat tersentuh dengan pemergian sahabat elf rumahnya.

Kreacher

Menyelusuri kisah keluarga Black yang pernah diceritakan dalam artikel sebelum ini, keluarga yang kaya, kejam dan hidup bermewah-mewahan ini tidak terlepas mempunyai elf rumah bagi membantu keluarga mereka. Anda mengenalinya bermula dari karya Harry Potter and Deathly Hallows.

Secara tepatnya, beliau dimiliki dari susur galur Walburga Black bersama dua anak lelakinya, Sirius Black dan Regulus Black. Setelah kematian Walburga, Kreacher diwariskan kepada Regulus Black sebagai anak sulung, menumpahkan taat setia Kreacher kepada tuan barunya itu.

Regulus Black pernah memberi Kreacher kepada Lord Voldemort bagi membantunya berkenaan hal Horcrux dan perkara itu hampir membvnuhnya. Mujurlah sihir yang dipelajari Kreacher mampu menyelamatkannya lalu pulang semula ke pangkuan Regulus.

Kreacher memberitahu hal sebenar kepada Regulus, menyedarkan Regulus bahawa Horcrux yang disimpan Lord Voldemort itu berbahaya kepada alam sihir. Lantas pergi ke Gua Kristal, lokasi penyimpanan loket Salazar Slytherin lalu menggantinya dengan loket yang palsu. Kreacher yang sangat setia pada tuannya amat sedih melihat Regulus menghembuskan nafas terakhir kerana meminum posyen yang membvnuh bagi menyelamatkan mereka.

Selepas kematian Regulus, Kreacher diwariskan kepada Sirius Black, antara keturunan yang baik di dalam keluarga Black. Kreacher menganggap Sirius sebagai Blood Traitor memandangkan kemesraan lelaki berdarah suci (pureblood) itu boleh berinteraksi dengan ahli sihir yang lebih rendah darinya.

Pada Disember 1995, Kreacher mengkhianati Sirius dengan menuju ke Malfoy Manor, rumah Narcissa Malfoy, juga salah satu keturunan asli keluarga Black. Dia membocorkan rahsia tentang hubungan Sirius dan Harry, kemudian bertindak menolong Narcissa dan Bellatrix bagi menipu Harry Potter.

Kreacher menipu Harry Potter bahawa Sirius hilang, meyakinkan Harry Potter bahawa Sirius diseksa oleh Death Eater di Ministry Of Magic. Bersama rakan-rakannya, Harry menuju ke Ministry Of Magic, lalu terjadinya perlawanan antara kedua-dua belah pihak sehinggalah Sirius Black mati akibat termasuk ke dalam Veil of Death Chamber.

Seperti mana wasiat Sirius Black, segala harta termasuklah Kreacher sendiri diwariskan kepada Harry Potter, anak pembaptisannya. Kreacher diarahkan bertugas di dapur Hogwarts bersama-sama Dobby memulakan perkenalan antara kedua-dua elf rumah itu. Kreacher sememangnya membenci Harry Potter dan hanya mengikuti arahannya kerana terpaksa.

Ketika 1997, Harry Potter mendapat tahu berkenaan loket Salazar Slytherin yang menjadi salah satu horcrux Lord Voldemort.  Kreacher juga memberitahu Harry Potter bahawa loket sebenar telah diambil oleh Mundungus Fletcher dan kemudian dijual kepada Dolores Umbridge.

Apabila Harry memberikan loket tiruan kepada kepada Kreacher membuatkan Kreacher memandang Harry Potter dengan persepsi yang lain pula kerana dia memandang Harry Potter sebagai seorang yang kejam pada mulanya. Dia kemudian melayan Harry Potter lebih baik dari sebelumnya, turut memanggil Hermone dengan panggilan yang baik, kerana sebelumnya dia memanggilnya ‘Mudblood’. Benarlah sangkaan Hermione, Kreacher melayan baik orang yang melayannya dengan baik.

Ketika berlakunya Battle Of Hogwarts, Kreacher memimpin elf rumah yang bekerja di Hogwarts untuk bersama membantu Harry Potter. Kreacher dikatakan hidup dan menolong keluarga Harry. Menurut sumber, Kreacher m4ti pada tahun 2017, ketika umurnya mencecah 666 tahun.

Winky

Satu-satunya elf rumah yang tidak pernah muncul dalam filem Harry Potter, Winky merupakan elf yang tidak diketahui sekiranya tidak pernah membaca novel karya JK Rowling ini. Winky muncul dalam novel Harry Potter and Goblet Of Fire. Winky, seorang elf rumah betina bekerja di bawah keluarga Crouch.

Setelah keluar dari Azkaban selepas The First Wizarding Battle, Barty Crouch Jnr yang menjadi Death Eater dikurung di rumah oleh bapanya, Bartemius Crouch Snr. Barty Crouch Jnr diletakkan di bawah sihir Imperius bagi mengawalnya dari melakukan sesuatu yang jahat, namun seringkali dipujuk Winky bagi melepaskan anaknya itu. Sepanjang di bawha sihir Imperio, Winky membantu Barty Crouch Jnr dan sentiasa memberitahu Bartemius Crouch Snr bahawa anaknya itu sudah insaf.

Lama-kelamaan, Bartemius Crouch Snr melepaskan anaknya dan mengajaknya pula bersama menonton Quidditch Cup 1994. Malam harinya, berlaku rusuhan Death Eater di kem penyokong membuatkan Barty Crouch Jnr terlepas dari pandangan ayahnya diikuti Winky lalu menyertai rusuhan bersama Death Eater. Dia lalu menyinari langit dengan Dark Mark (tanda ketuanan terhadap Lord Voldemort). Rusuhan itu mendapat perhatian Ministry Of Magic lalu mengarahkan Auror menyiasat kejadian tersebut.

Mereka sempat membekukan Barty Crouch Jnr dan Winky namun Barty sempat melarikan diri meninggalkan Winky keseorangan. Winky kemudian ditangkap Ministry Of Magic, membuatkan Bartemius Crouch Snr berang dengan hal itu. Dia memecat Winky, membuatkan Winky berasa sangat sedih dan tidak mampu menerima hakikat tersebut.

Dia yang menghidap depression meminum bercawan-cawan Butterbeer sehingga terlalu mabuk. Kesedihan itu mendapat perhatian Dobby, lalu mereka berdua menjadi kawan baik. Dobby mengajak Winky bersamanya menolong di dapur Hogwarts, dan Winky menerima pelawaan tersebut.

Dia bersama-sama menolong Harry Potter di bawah pimpinan Kreacher meny3rang Death Eater dan Voldemort di dalam Battle Of Hogwarts.

Tiga elf rumah yang hidup sengsara di bawah seliaan ahli shir yang kejam menunjukkan bahawa kepentingan hidup secara bebas dan merdeka. Hermione Granger, salah seorang menteri ketika alam dewasanya menghapuskan amalan perhambaan elf rumah membuktikan bahawa perhambaan boleh menjadi suatu penganiayaan.

Artikel dikirimkan oleh MYpotterhead untuk The Patriots.


Bahasa Melayu Dalam Crest Royal Air Force

RAF Station Butterworth “SARANG SERTA SENGAT”
Dibuka secara rasmi pada bulan Oktober 1941, sebagai sebuah stesen tentera udara yang merupakan sebahagian daripada rancangan pertahanan British untuk mempertahankan Semenanjung Tanah Melayu terhadap ancaman pencerobohan oleh pasukan Imperial Jepun semasa Perang Dunia ke-2.

Communication Centre Singapore “DERAS DAN BETUL”
Dibentuk sebagai Pusat Isyarat Singapura pada 1 Januari 1946 dan dinamakan semula CommsCentSing pada 1 April 1959. Dibubarkan pada 30 November 1971.

No.100 Squadron RAF “SARANG TEBUAN JANGEN DIJOLOK”
Skuadron itu berada dalam keadaan siap siaga tidak lama selepas perang diisytiharkan tetapi sehingga Disember 1941, terdapat sedikit penglibatan pesawat yang beroperasi dan berpusat di Seletar.

No.15 Squadron RAF Regiment “YANG PERTAMA DI MANA-MANA”
Skuadron lapangan Rejimen RAF dalam Tentera Udara Diraja. Misinya adalah perlindungan pangkalan RAF dari serangan darat. Ibu pejabat Squadron ini berada di RAF Honington.

RAF Station Changi “KAMI MELINDONGI SEMUA”
Lapangan terbang itu menjadi stesen Tentera Udara Diraja dan dinamakan semula RAF Changi pada tahun 1946 selepas Jepun menyerah kalah.

No. 230 Squadron RAF “KITA CHARI JAUH”
Skuadron ini ditubuhkan pada 20 Ogos 1918 di Felixstowe. Squadron ini menggunakan pesawat bot terbang untuk peninjauan maritim.

No. 36 Squadron RAF “RAJAWALI RAJA LANGIT”
Dibentuk di Cramlington pada tahun 1916 dan telah dibubarkan pada tahun 1975. No.36 Skuadron bersama dengan Skuadron No. 100 RAF masih mengekalkan pesawat biplane usang semasa Jepun menyerang Tanah Melayu.

RAF Kuala Lumpur “KITA KAWAL DARI UDARA”
Merupakan sebuah stesen udara RAF di Persekutuan Tanah Melayu dan digunakan secara meluas semasa Darurat Tanah Melayu. Ia dibina dan dibuka oleh RAF pada tahun 1931. Semasa kemuncak darurat, landasan tunggal di sini mempunyai bilangan pergerakan pesawat tertinggi di dunia.

No. 205 Squadron RAF “PERTAMA DI MALAYA”
Dibentuk pada 1 April 1918. Pada tahun 1929, ia menjadi skuadron RAF pertama yang kekal berpusat di Singapura. Menggunakan motto Pertama di Malaya (Pertama di Tanah Melayu), ia beroperasi semasa Perang Dunia ke-2 dan Perang Dingin sebelum dibubarkan pada 31 Oktober 1971.

Nota Editor: Artikel ini dinaikkan atas ehsan Panggilan Pertiwi, sumber asal artikel ini ditulis.

Cover Photo sekadar hiasan.


Tanggapan Salah Tentang Penyakit Mental Dalam Kalangan Masyarakat

Selepas kematian mending Chester, seluruh manusia global memberikan reaksi terkejut akan kematiannya yang tiba-tiba. Ada yang sedih, ada yang murung dan ada yang memaki. Kenapa maki? Sebab dia bunuh diri. Masalah orang kita ialah mereka tak ambil tahu pun kenapa dia bunuh diri, tentang kenapa manusia membunuh diri. Ini semua ialah stigma.

Tak lama selepas itu, seorang pembaca setia The Patriots telah menghubungi kami tentang stigma penyakit mental yang masih membelenggu masyarakat kita.

Oleh kerana dia menyentuh tentang hal masalah mental, maka saya terpanggil untuk menyentuh perkara ini kembali kerana saya memahami keadaannya. Saya memahami perasaan dibelenggu kemurungan dan masalah lain. Berikut ialah terjemahan bagi mesejnya:

Kepada para penulis The Patriots, boleh dikatakan saya antara pengikut setia anda kerana saya sentiasa membaca segala apa yang terkandung di dalam page ni sekalipun selalu dimaki oleh pengomen-pengomen langau.

Saya menulis mesej ini kerana mempunyai permintaan untuk anda. Mungkin ini pelik, tapi saya nak anda berfikiran terbuka tentang perkara yang saya mahu ceritakan.

Ini berkenaan kesihatan mental saya. Saya telah didiagnos sebagai pesakit PTSD sejak Mac lepas, dan saya masih lagi didiagnos mempunyai masalah Major Dipressive Disorder. Dalam bahasa mudahnya, penyakit murung.

Dari segi akademik, saya merupakan pelajar pintar. Saya mendapat 7A buat PMR dan SPM. Saya bermain sukan dan bersekolah di sekolah sukan dahulu. Sekarang ini saya sedang melanjutkan pelajaran dalam kursus perguruan di IPG. Namun buat masa ini, saya direhatkan daripada belajar kerana saya merupakan PESAKIT MENTAL.

Sekarang ini, saya masih lagi menjalani perubatan dengan pakar psikiatris di hospital kerajaan. Masalahnya, kesihatan mental saya seperti tak baik-baik langsung.

Tahu kenapa?

Sebab ada stigma, bahawa pesakit mental itu GILA. TAK SIUMAN. Seorang pesakit mental tak mampu bekerja elok-elok. Seorang pesakit mental perlu sakit fizikal untuk dikatakan benar-benar SAKIT dan MEMERLUKAN keperluan perubatan.

Nak tahu apa yang lebih teruk? Bila keluarga anda sendiri tak faham kenapa anda ada masalah kesihatan mental. Mereka menuduh anda cuma ada masalah stress; mereka akan berikan duit untuk berhibur, main bowling, tengok wayang, berhibur sehari dan menjangkakan kita akan sihat pada malamnya.

Kawan anda? Pensyarah anda? Mereka akan bandingkan masalah kita dengan diri mereka. “Saya pun makan nasi seperti awaklah, saya pun kuat belajar macam awak, tapi kenapa awak ada masalah tekanan pula?” Ada juga yang melihat anda sebagai si gila perhatian, hanya sebab buat masalah. Mereka ternampak saya senyum kepada mereka dan kemudiannya mengatakan saya tak mempunyai masalah tekanan pun, tapi bila saya tak senyum kepada mereka, mereka akan memandang saya seperti si sundal berlagak.

Saya harap mesej saya ni boleh dijadikan sebagai bahan artikel seterusnya. Bolehkah pihak tuan membantu saya dan yang lain-lain dalam membasmi stigma ini?

Selepas membaca mesej ini, saya terdiam sebentar. Saya tahu dan saya faham benar tentang masalah stigma penyakit mental yang membelenggu msayarakat kita. Oleh itu, saya akan menunjukkan stigma-stigma yang kami selalu terima dan juga penyahtinjaan stigma berkenaan. Hell is other people, indeed.

STIGMA DAN STEREOTAIP PENYAKIT MENTAL

#EndThisStigma 1: Lawak dan jenaka penyakit mental.

Selalu kalau kita tengok filem yang mempunyai pesakit mental, pasti akan ada lawak berkenaan penyakitnya. Kadang kala, kawan dan keluarga kita juga akan membuat lawak tentang sakit kita. Contoh lawak yang saya pernah terima:

“Diamlah OCD”

“Dia bengong macam tu sebab dia ada OCD”

Lawak ni bila dengar balik sebenarnya kelakar. Lawak dia macam anda buat lawak olok-olok sakit jantung dekat bapa awak yang jantung bermasalah. Ya, “lawak”.

“Tapi, penyakit (masukkan nama penyakit mental) tu bukan merbahaya. Kalau sakit jantung…haa yang tu bahaya.”

Yang ini, kita teruskan kepada stigma seterusnya.

#EndThisStigma 2: Penyakit mental tak menyebabkan kematian.

Sekiranya kematian tu anda maksudkan sebagai mati serta merta macam kena langgar kereta, ya, penyakit mental takkan jadi macam tu. Kalau kita ikut definisi general, penyakit mental itu MEMBUNUH. Dalam kebanyakan kes, dia bukannya ada simptom-simptom fizikal macam demam denggi. Ada sakit-sakit sendi semua tu. Tak, penyakit mental tak selalu ada masalah fizikal dan kalau ada pun, susah nak tahu tu berpunca daripada apa. Penyakit mental membunuh mangsanya dari dalam dan sebab itulah, rata-rata daripada pesakit mental mempunyai umur purata yang LEBIH RENDAH BERBANDING PEROKOK TEGAR. Selalunya, umur pesakit mental yang tak dirawat pendek 7-24 tahun berbanding perokok tegar, 9-10 tahun. Lagi satu, kesemua penyakit mental akan menjurus kepada satu titik akhir yang sama, yakni BUNUH DIRI, tak kisah penyakit tu penyakit genetik seperti skizofrenia, OCD dan bipolar ataupun bukan genetik macam PTSD. Hal ini kerana mereka dibelenggu dengan masalah kemurungan berpanjangan. Soalannya, apa yang menyebabkan mereka murung? Saya sertakan contoh:

Pesakit mental genetik sentiasa berhadapan dengan gejala-gejala mereka 24/7 tanpa henti. Saya sendiri ada tabiat bercakap seorang diri seperti berkata ‘tak’, ‘nope nope nope..’, dan ‘shut up’ semata-mata untuk hilangkan suara intrusive thoughts OCD. Yang paling seronok ialah bila dia tayangkan memori-memori yang saya tak mahu ingat balik. Apabila saya terlampau banyak berfikir, saya akan dapat insomnia dan tak tidur sehari itu sudah jadi normal buat saya. Otak saya tak/kurang mempunyai bahan kimia untuk hentikan proses pemikiran (dan sebab itulah, suara minda OCD). Semua ni sudah berlaku sejak saya masih kecil lagi.

#EndThisStigma 3: Pesakit mental tak mampu buat kerja dengan normal.

Betul, pesakit mental tak mampu buat kerja dengan normal sebagaimana orang demam tak boleh buat kerja kuat.

Bila fikir balik, analogi ni salah sebab pesakit demam sistem fizikal dia terganggu dan sekaligus mengacau pekerjaannya tak macam pesakit mental, sistem fizikal dia tak terganggu tapi tu la, ironi. Kenapa pula pesakit mental tak boleh buat kerja dengan normal? Bukannya dia ada masalah otot koyak pun.

“Tapi orang sakit mental ni boleh jadi dia meroyan jadi gila isim lepas tu kerja semua tak siap”

Macam mana kami tak meroyan kalau spesis manusia berstigma macam ni masih wujud? Macam mana kami tak stress kalau jumpa spesis ‘bising lebih tapi tolong taknak’? Kami ni manusia biasa, mampu bekerja seperti biasa, mampu hidup seperti biasa cuma bila kami stress, maka motivasikanlah kami. Masalah stress ni bukan eksklusif pada kami sahaja, bahkan kepada semua manusia yang melata atas bumi ni. Kita tolong antara satu sama lain.

#EndThisStigma 4: Pesakit mental akal terencat.

Tiada kaitan. Walau bagaimanapun, kalau kita lihat dari sudut lain, mereka yang mempunyai masalah mental adalah kreatif dan lebih bijak (terutamanya buat mereka yang berpenyakit mental genetik). Masakan tidak kalau gangguan emosi dan suara-suara minda bertindak menjadi muse kepada mereka.

Sebagai contoh, pelukis Van Gogh menghadapi masalah bipolar yang menyebabkannya murung sepanjang masa. Nikola Tesla selalu tidur 3 jam sehari dan ada masalah OCD teruk (susun barang dan takut pada nombor tertentu). Albert Einstein dan Thomas Edison mempunyai masalah disleksia, susah nak membaca.

#EndThisStigma 5: Pesakit mental takkan pulih.

Kami. Boleh. Pulih. Kita sekarang hidup pada zaman hipster di mana ubat mampu disintesis dengan mudah dan cepat, diagnosis penyakit lebih tepat dan komuniti dunia saling berhubung. Ini bukan zaman Sebelum Masihi! Selain daripada perubatan fizikal, ilmu perubatan penyakit mental juga bergerak seiring zaman. Bahan-bahan kimia otak yang selalunya kurang dapat ditambah dengan bantuan ubat seperti Prozac. Begitu juga dengan prognosis. Kalau dulu, kita anggap dia kena rasuk jin. Sekarang, prognosis moden mengatakan dia ada DID (Dissociative Identity Disorder). Berbagai personaliti. Bukan semua penyakit pelik ni sebab kena rasuk jin, tahu?

#EndThisStigma 6: Pesakit mental dapat dirawat dengan kuatkan iman

Benar, iman itu penting tapi kalau setakat kuatkan iman sahaja pun tak jalan. Hubungan dengan Tuhan itu penting, tapi bagaimana dengan manusia dan juga alam? Adakah dua perkara tersebut tak penting? Kalau hubungan dengan Tuhan sahaja penting, bagaimana dengan keluarga anda? Adakah keluarga anda tak penting? Pesakit mental tak dirawat dengan dikuatkan iman semata-mata. Bantuan dan sokongan daripada keluarga juga sama penting dengan ubat dan iman.

#EndThisStigma 7: Untung la dapat penyakit pandai

Saya setuju penyakit saya sangat membantu saya dalam pelajaran, terutamanya falsafah. Malah, saya pernah beritahu tentang pencapaian akademik saya dalam artikel Penyakit Mental yang menular dulu. Pembaca yang menulis mesej di atas juga merupakan pelajar pintar. Begitu juga dengan golongan bijak pandai yang mempunyai penyakit mental. Namun, sekiranya mempunyai tahap IQ yang lebih tinggi berbanding tahap purata IQ manusia global perlu dibayar dengan kewarasan, kami RELA tukar otak kami dengan otak biasa. Saya berani jamin, kami semua mahukan hidup yang tenang dan aman sentosa, bukan hidup yang dirundung kemurungan dan persoalan. Sekiranya anda nak kata kami kufur nikmat, anda patut soalkan perkara ini pada diri anda dulu.

BERKENAAN MASALAH KEMURUNGAN

Ada orang tanya, macam mana rasa bila murung? Bunyi macam tak signifikan, tapi sebenarnya soalan ni penting sebab tak ramai yang reti beza ‘murung’ dengan ‘sedih’. Kalau sedih, anda akan rasa seperti benda berat menghempap anda. Murung pula rasa macam…kosong. Tak rasa apa-apa. Disebabkan rasa kosong inilah penghidapnya terasa bersindirian dan sunyi. Kadang-kala mereka akan tertanya-tanya, kenapa Tuhan mencipta mereka? Kenapa dicipta menjadi manusia? Kenapa tak jadi biawak ke, semut ke. Kenapa rasa kosong sangat? A total state of isolation. Murung ni macam lagu Alone Again, Naturally oleh Gilbert O’ Sullivan. Tak pun Guess I’m doing Fine oleh Beck.

Jadi, macam mana nak rawat masalah kemurungan?

Sudah tentulah psikiatris. Jumpa mereka. Biar mereka ikhtiar. Ceritakan segala masalah anda. Kalau mereka beri ubat, makan. Sama macam anda jumpa doktor bila sakit fizikal.

Selepas itu? Anda sendiri. Anda yang kawal hidup anda. Maka, anda bertanggungjawab terhadap kehidupan anda. Kalau lapar, makan. Kalau mengantuk, tidur. Kalau murung, cari bantuan. Cukup saya ringkaskan pada tahap ini sahaja. Saya taknak sentuh falsafah Eksistensialisme Nietzsche. Yang itu anda boleh baca pada artikel anime FMAB dan Saga of Tanya the Evil yang saya sudah tulis.

Yang terakhir barangkali adalah yang terpenting. Sokongan orang ramai, terutamanya ahli keluarga anda. Kita, manusia dicipta untuk hidup secara sosial dan berkumpulan. Dalam sistem sosial yang kompleks, kita saling memerlukan antara satu sama lain bagi kebahagiaan fizikal dan juga mental.

Dahulu, selepas saya dilanda masalah intrusive thoughts yang teruk, saya bertindak menyendirikan saya daripada orang ramai. Saya tak mahu ganggu orang lain. Saya takut saya akan terbuat apa yang dicanang oleh minda OCD. Saya tak mahu fikir lebih-lebih. Hasilnya, kehidupan saya semakin aman tapi pesimistik.

Thomas Hobbes, seorang ahli falsafah politik British mengatakan sifat semula jadi manusia itu ganas, singkat dan kotor. Saya berpandangan sama dengan beliau. Sebagai seorang pelajar biologi, saya perasan antara sifat semula jadi makhluk ialah persaingan di antara kita sangat rancak, dan hanya yang kuat sahaja yang berjaya. Hal ini juga terpakai kepada manusia. Oleh itu, saya sangat bersifat pesimistik dengan hal perihal manusia. Bezanya saya masih lagi meninggalkan sedikit ruang bagi sisi optimistik. Kononnya mahu melindungi diri daripada kemurungan melampau. Tanpa saya sedari, saya sebenarnya memutuskan diri saya daripada sebarang hubungan dengan dunia luar. Memanglah saya sudah kurang murung tapi adakah ini yang terbaik buat saya dan lain-lain? Saya sendiri hairan, macam mana seorang kanak-kanak yang dahulunya riang dan ekstrovert mampu menjadi remaja anti-sosial bernama Ammar Akmal? Saya tak perasan sudah terlampau lama saya bersikap realistik dan pesimistik sampai saya terlupa tentang sisi lain kehidupan. Saya terlupa, kalau kita mendiami gua buat masa yang lama, kita akan terlupa tentang keindahan sinar mentari.

Oleh itu, saya rasa sudah tiba masanya buat saya keluar dari kepompong yang saya sendiri cipta. Saya akan bina kembali jambatan hubungan yang sudah runtuh. Saya akan cucuk kembali pancang-pancang komunikasi dan batu bata persahabatan sehingga siap ke tebing seberang. Slowly, but surely. Kalau lah hati manusia itu seperti jendela lutsinar, mungkin kita dapat melihat segala macam masalah yang dihadapi mereka. Mungkin juga…ya mungkin juga segala masalah di dunia ini, akan hilang. Kita lebih suka berbasa-basi tentang orang lain, sedangkan kita boleh berbahasa antara satu sama lain. Solusinya sangatlah ringkas, dan kerana ringkaslah kita sering memandang enteng terhadap hal ini. Tak kira apa pun yang berlaku, manusia sentiasa memerlukan antara satu sama lain. Masalah kemurungan adalah tanggungjawab bersama. Hell is other people, if and only if they choose to be one. Otherwise, they can be other people’s heaven.

Sebelum saya tamatkan artikel ini, saya nak buat pengumuman. Dalam jangka masa terdekat, kami dan juga badan persatuan kesihatan mental yang lain akan menggerakkan kempen #EndThisStigma. Kami memerlukan cerita (stigma, penderitaan, masalah etc.) daripada mereka yang disahkan mempunyai penyakit mental untuk dibukukan dan keuntungan akan diberikan kepada badan-badan kesedaran penyakit mental. Juga buat mereka yang ada masalah kemurungan atau penyakit mental dan tak mempunyai sesiapa untuk bertanya dan bercakap, anda boleh hubungi pages psikiatris seperti Relate Malaysia dan juga Minda. Saya tak sarankan anda mesej kami The Patriots sebab kami sibuk, tapi anda boleh mesej terus kepada laman FB saya selaku wakil The Patriots, https://www.facebook.com/ammar.akmal.12 . Saya akan bantu apa yang saya boleh buat. Sekali lagi saya ingin tekankan, masalah mental adalah tanggungawab bersama.

#EndThisStigma #ImNotAshamed


So Long Anthony Bourdain

Pertama kali aku menonton rancangan Anthony Bourdain, ketika aku yang gila rancangan di Discovery Channel (masa tu tak ada channel travel atau makanan di ASTRO) sekitar tahun 2001, ketika Bourdain melancong ke Wilayah Basque. A Cook’s Tour nama rancangan tu. Sambil bercerita tentang makanan, dia bercerita tentang separatist Basque yang mahu berpisah dengan Sepanyol.

Sejak itu aku mula merasakan mamat ni mempunyai taste art yang sangat cool dan knowledge sejarah, geografi dan politik yang power, disamping menjadi pakar masakan dan seorang chef yang terkemuka. Aura New York memang terpancar dalam setiap gerak gerinya, dan ia meingatkan aku pada vocalist Sonic Youth, Thurston Moore.

Aku memang gila geografi. Dan melihat pada badan aku ni, kau tau aku suka makan.

Aku fikir, possible ke orang yang gila makan juga, seorang yang gila merayau. Dan apabila aku menonton Bourdain, aku rasa ya, dia buat aku percaya yang perkara itu boleh.

Dalam siri No Reservation, siri 1 episod 5, dia ke Malaysia. Aku teruja betul bila episod Malaysia muncul.

Aku teringat dia dengan muka rilek dan tenang makan ulam jantung pisang dengan budu tanpa rasa euww atau awww. Dia tak poyo macam sesetengah orang yang tak pandang makanan Melayu macam ni.

Dan aku cuba makan jantung pisang dengan budu. Bukan kegemaran, tapi aku boleh makan.

Cara Bourdain bernaratif tidak sama macam pengacara rancangan ‘jalan-jalan cari makan’ macam selalu aku tonton. Yang lain semua gaya lagak bagai pelancong.

Bourdain bukan macam pelancong, tapi pengembara.

Dalam season 3 episod 9 No Reservation, dia ke Brazil, dan dia menceritakan makanan yang dia makan, dengan situasi ekoposial (ekonomi, politik dan sosial) yang membentuk resipi masakan tersebut, dan sejak itu aku mula menyimpan cita-cita untuk mengembara.

Dalam episod dia ke Bolivia, dia bercerita tentang perdagangan garam yang membina Empayar Inca ke kegemilangannya, walaupun kini masyarakat memandang enteng pada garam.

Dia bercerita tentang betapa pentingnya garam dalam masyarakat sehingga ia dilihat begitu berharga, dan begitulah turun naik nilai komoditi barangan dunia.

Kau takkan dengar perkara macam ni kat rancangan ‘jalan-jalan cari makan’ yang lain, beb.

Bourdain bagi aku dia bukan celebrity chef, tapi seorang pengembara. Dia telah menginspirasikan ramai orang, termasuk aku untuk mengembara.

Novel Rokok Nan Sebatang yang aku tulis pun sebab aku juga mahu jadi bon vivant macam Bourdain, dengan usaha mencari makanan asli Melayu di seluruh pelusuk negeri.

Untuk Anthony Bourdain, aku dedikasikan lagu Perfect Day, dari Lou Reed – seorang lagi anak jati New York.

So long, brother.


Macam Mana Orang Zaman Dulu Simpan Makanan?

Orang zaman sekarang memang senang. Mudah merancang masa untuk apa-apa jua keadaan. Beli barang basah pun entahnya seminggu sekali kalau keluarga kecil. Simpan saja dalam peti sejuk.

Beli ayam, simpan atas. Beli sayur, simpan bawah. Silap-silap ada yang simpan daging daripada tahun lalu. Memang mudah.

Kadang terfikir juga – macam mana orang zaman dulu simpan makanan lama-lama? Orang tua-tua banyak cerita pasal bawa serunding sekantung diikat sekali dengan secupak beras. Masak saja dalam periuk kecil guna air mentah.

Itulah makanan masa lαwαη dengan Jepun dulu. Yang pasti, boleh tahan sampai habis makan. Kerana serunding dibuat dengan menggunakan proses pengeringan makanan (food drying). Proses ini sudah diamalkan penduduk Timur Tengah sejak 12,000 S.M. lagi (Nummer, 2002).

Pengeringan bukan satu-satunya kaedah yang ada. Cuba tengok ikan masin yang bersepah di pasaran dan tanya diri sendiri – siapa mulakan ikan masin pertama? Tiada jawapan tuntas, kerana pengawetan makanan dengan garam sudah diamalkan antara 5,000 hingga 10,000 tahun lalu (He & McGregor, 2007).

Dapatan ini logik sebenarnya. Kerana banyak pihak sanggup berperαηg di Shangxi seawal 6,000 S.M. demi kemudahan garam (Butler, 2013). Bayangkan – laut punya luas; zon garam juga ingin dikuasainya.

Sini semua boleh nampak – manusia sentiasa berfikir untuk mengawetkan makanan. Tidak kira apa jua cara sekalipun, sama ada pengeringan, pemasinan, penjerukan, penapaian dan penyalaian (smoking). Setakat ini saintis mengesahkan manusia sudah awet makanan secara zaman prasejarah.

Tulang Gajah Yang Diawet

Rezeki kadangkala tidak datang bergolek. Ia keluar daripada bumi. Itulah nasib yang menimpa dua orang pekebun di Michingan. Satu pagi, mereka pergi ke kebun untuk memulakan kerja… tidak tahu hari itu mereka akan jumpa tulang pinggul seekor gajah mammoth daripada zaman 11,000 tahun yang lalu (Geggel, 2015).

Gajah ini sebenarnya menjadi mαηgsα sekumpulan manusia prasejarah. Tetapi seekor saja boleh cecah 6,000 kilogram. Buang tulang, kulit dan organ – mungkin dapat 2,700 kilogram… masih banyak andainya seorang dapat sekilogram sekalipun. Lαwαη seekor gajah punya susah; alih-alih daging tidak boleh habis.

Jadi apa mereka buat? Buang saja? Tidak. Mereka buang bαηgkαi gajah dalam sebuah kolam cetek. Kajian mendapati suhu persekitaran kolam ini sangatlah sesuai untuk bakteria Lactobacilli yang mengawet jisim otot bαηgkαi (Kish, 2021).

Jadi bukan air yang punca sebab bakteria memainkan peranan pengawetan daging selama hampir sethaun. Bakteria ini memastikan daging bebas daripada bakteria per.osak, siap bantu melembutkan daging… tetapi meninggalkan bau yang agak kuat juga.

Tanah Paya Yang Membantu

Bukan semua orang ada kolam untuk mengawet makanan. Jadi manusia prasejarah perlu cari kaedah lain. Mereka menanam makanan yang ingin disimpan.

Dengar pelik – tanam makanan? Memang betul dan menjadi. Makanan boleh tahan lama kerana tidak kena cahaya matahari atau oksigen. Cuma tanam dalam mana yang harus dijadikan persoalan.

Paya gambut.

Benua Eropah ada banyak paya gambut yang berisi tanah gambut dengan bahan organik haiwan atau tumbuh-tumbuhan. Kandungan paya gambut selalunya kurang dari segi oksigen, sekali gus sesuai menjadi peti ais rata manusia prasejarah yang siap simpan mentega lagi.

Jadi sebenar-benarnya – manusia prasejarah memang cerdik dari awal lagi. Mereka berfikir panjang dan menurunkan ilmu yang diwarisi tanpa henti hinggalah hari ini. Cuma zaman sekarang – siapalah susah payah cari kolam dan paya gambut. Buka peti ais dan baling masuk saja.

RUJUKAN:

Butler, S. (2013, Januari 10). Off the Spice Rack: The Story of Salt. History.

Geggel, L. (2015, Oktober 9). Ice Age Mammoth Bones Discovered on Michigan Farm. Live Science.

He, F.J., & MacGregor, G.A. (2007). Dietary salt, high (ditapiskan) pressure and other (ditapiskan) effects on health. Reducing salt in foods: practical strategies. Woodhead. Halaman 18-54.

Kish, S. (2021, Oktober 27). How did ancient people store food before refrigeration? Live Science.

Nummer, B. (2002). Historical Origins of Food Preservation. National Center for Home Food Preservation.


Bencana Terusan Love – Tidak Seindah Namanya

Satu nama yang sangat ironi dengan apa yang sebenarnya terjadi. Terusan Love atau Love Canal adalah sebuah kawasan di bahagian utara Niagara Falls, New York (bukan Niagara Falls, Canada).

Pada tahun 1836, jurutera kerajaan Amerika Syarikat. meninjau kawasan Niagara County, mencari lokasi yang mungkin untuk terusan kapal untuk menghubungkan Tasik Erie dan Tasik Ontario. Dalam laporannya menyebut lokasi Niagara Falls di dasar tebing berketinggian 300 kaki, bukan hanya tempat yang sesuai untuk terusan kapal, tetapi juga memiliki potensi yang sangat baik sebagai sumber tenaga air murah.

Pada tahun 1892, seorang lelaki bernama William T. Love berhijrah ke sebuah kawasan ini. Beliau mempunyai satu impian yang cukup baik, untuk membina bandar perindustrian yang dirancang dengan teliti dengan akses mudah ke kuasa air murah. Beliau berusaha untuk mewujudkan sebuah pusat bandar yang sempurna yang disebut sebagai “Model City” lengkap dengan kediaman dan taman di tebing tasik. Terusan Love itu digunakan untuk menghasilkan hidroelektrik untuk industri.

Kawasan terpencil di selatan air terjun Niagara itu akhirnya menjadi milik Love. Perkara pertama yang dilakukan Love adalah mengorek sebuah terusan antara dua tingkat air terjun itu untuk menjana kuasa elektrik ke penempatan impiannya. Inti rancangan Love adalah terusan janakuasa yang akan menghubungkan tingkat atas dan bawah Niagara Falls.

Segala sesuatu kelihatan sangat baik untuk Love dan projeknya ketika negara itu tiba-tiba berada di tengah-tengah kemelesetan ekonomi. Wang dan sokongan mula terlepas dari William Love dan bandar modelnya. Hanya satu batu (1.6 km) terusan sempat digali dengan kelebaran kira-kira 50 kaki (15 m) dan kedalaman 10–40 kaki (3–12 m).

Dan masalah pun bermula…

Tahun 1942 hingga 1952, Hooker Chemicals and Plastic Corp. mengambil alih pemilikan kawasan Terusan Love dan menggunakannya sebagai tempat pembuangan bahan kimia. Bahan kimia yang jenis dan kuantiti yang tidak diketahui dikuburkan di lokasi tersebut selama 25-30 tahun, sehingga tahun 1953. Hooker Chemicals kemudian menutup tapak ini dan menambak tapak 16 ekar ini dengan tanah.

Tanah tersebut kemudian “dijual” kepada Niagara Falls School Board dengan harga satu dolar – dengan klausa had liabiliti bahawa syarikat itu tidak akan bertanggungjawab sekiranya tuntutan mahkamah berlaku pada masa akan datang. Berdekatan kawasan ini juga adalah kawasan kejiranan kelas pekerja, sekitar 800 rumah keluarga yang dibina berdekatan dengan terusan.

Pada akhir 1950an, lebih 100 buah rumah bersama kompleks sekolah didirikan di kawasan bekas tapak pelupusan itu. Projek berkenaan bukan milik William Love tapi ia lebih tersusun dan benar-benar didirikan untuk golongan pertengahan.

Selepas itu, masyarakat yang tinggal di kawasan itu sering mengeluh tentang adanya bau yang kurang menyenangkan dan munculnya cecair ke permukaan halaman mereka. Pada tahun 1975 dan 1976, hujan lebat yang mencetuskan tindak balas bahan kimia bila paras air bawah tanah meningkat lebih tinggi daripada biasa di kawasan itu. Penduduk mula mengesan bau busuk dan menyaksikan cecair yang berwarna-warni menggelegak di kolam renang, ruang bawah tanah, dan ruang bawah tanah. Drum pembuangan sampah terus mula timbul dan boleh dilihat.

Kesedaran orang ramai mengenai bencana itu terjadi sekitar akhir tahun 1970-an ketika liputan surat khabar penyiasatan dan tinjauan kesihatan dari pintu ke pintu mulai mengungkap serangkaian penyakit yang tidak dapat dijelaskan — epilepsi, asma, migrain, dan nefrosis — dan kadar kecacatan kelahiran dan keguguran yang luar biasa tinggi di kawasan Terusan Love.

Jabatan Kesihatan dan Pemeliharaan Alam Sekitar Negeri pada awal musim bunga tahun 1978 melancarkan program analisis dan pengambilan sampel udara, tanah dan air bawah tanah yang intensif berikutan pengenalpastian kualitatif sebilangan sebatian organik di ruang bawah tanah dari 11 rumah yang berdekatan dengan Terusan Love. Analisis makmal terhadap sampel tanah dan sedimen dari Terusan Love menunjukkan adanya pelbagai sebatian kimia organik yang berbeza.

Sepuluh sebatian yang paling lazim dan beracun – termasuk benzene, bahan karsinogen yang diketahui – dipilih untuk tujuan penilaian dan sebagai petunjuk kehadiran unsur-unsur kimia lain.  Sehingga kini, lebih daripada 80 sebatian kimia telah dikenal pasti di tapak pelupusan oleh Bahagian Makmal dan Penyelidikan Jabatan Kesihatan dan Agensi Perlindungan Alam Sekitar A.S. (EPA).

Penyelidik Jabatan Kesihatan pada mulanya memilih empat petunjuk kesihatan untuk menilai potensi ketoksikan manusia di kawasan Terusan Love: keguguran, kecacatan kelahiran, fungsi hati dan tahap kandungan merkuri dalam darah.

Keguguran dan kecacatan kelahiran dianggap sebagai petunjuk utama ketoksikan manusia kerana kajian dalam farmakologi perkembangan membuktikan bahawa tempoh pranatal dicirikan oleh kerentanan unik terhadap agen kimia tertentu. Di samping itu, beberapa teratogen yang diketahui atau disyaki (penyebab kecacatan fizikal pada janin) telah dikenal pasti antara bahan kimia yang dibuang di kawasan Terusan Love.

Presiden Jimmy Carter mengisytiharkan keadaan darurat pada tahun 1978 dan meminta kerajaan pusat memindahkan 239 keluarga dari kawasan ini. Ini menyebabkan 700 keluarga yang dianggap oleh pegawai persekutuan tidak berisiko cukup untuk menjamin penempatan semula, walaupun ujian yang dilakukan oleh Jabatan Kesihatan NYS mendedahkan bahawa bahan toksik keluar ke rumah mereka. Beliau mengisytiharkan keadaan darurat kedua pada tahun 1981, di mana keluarga yang tinggal dipindahkan. Jumlah kos untuk penempatan semula semua keluarga adalah  $ 17 juta.

New York State pada Julai 1978 memberikan Department of Environmental Conservation (DEC) untuk penjanaan, pengangkutan, rawatan dan pembuangan sisa berbahaya di negeri itu. DEC memperkenalkan sistem “cradle-to-grave” (sistem kawalan bahan kimia daripada pembuatan bahan kimia sehinggalah proses bahan kimia dilupuskan) untuk Akta Pengurusan Sisa Berbahaya Industri. Ini untuk mengekang bencana seperti Terusan Love berulang.

RUJUKAN:

Love Canal – Public Health Time B.om.b, A Special Report to the Governor and Legislature: September, 1978

David M. Brown, 40th anniversary of an environmental disaster, Green Living magazine article


Bersalah Sehingga Dibuktikan Sebaliknya: Sebuah Tirani Halus?

Oktober 2015, Mahkamah Tinggi Osaka membebaskan Keiko Aoki yang dip3nj4ra lebih 20 tahun atas tuduhan membvnvh anak sendiri pada tahun 1995, didapati tidak bers4l4h dan tuduhan ini tidak berasas.

Betapa mudahnya sistem perundangan meletakkan seseorang itu secara “tidak sengaja” dan Keiko hanya menjadi mangsa kepada tuduhan tersebut. Keiko Aoki mengakui bahawa selepas lebih 10 jam disoal siasat, beliau kemudian dipaksa oleh pihak polis untuk mengeluarkan penyataan mengaku bers4l4h.

Secara psikologi, seseorang yang baru kehilangan anak, sukar untuk berfikir secara waras dan secara tidak langsung, memberi peluang kepada pihak berku4s4 untuk mengambil kesempatan ke atas beliau.

Sistem tirani halus “bers4l4h sehingga dibuktikan sebaliknya” telah diguna pakai sejak kurun ke 18 lagi. Sistem ini menganggap OKT atau nama penuhnya Orang Kena Tuduh, bersalah sehinggalah ada bukti-bukti yang jelas mengatakan beliau tidak bersalah.

Apa yang akan terjadi kepada OKT semasa proses pengumpulan bahan bukti? Mereka dianggap sebagai penjenayah dan dilayan seperti sudahpun disabitkan bers4l4h. Hal ini menunjukkan bahawa sistem ini menolak keras sistem keadilan dan layanan secara samarata.

Negara-negara seperti China, Jepun, Korea Utara dan Myanmar mengaplikasikan sistem ini dalam tuduhan jen4yah bagi memudahkan sistem pendakwaan berjalan dengan lancar dan cepat/

Kenapa mudah?

Kalau semua OKT mengaku bersalah, mahkmamah akan dapat terus menjatuhkan hukuman tanpa menjalani proses pembicaraan yang panjang dan rumit dan pihak pendakwaan  pula tidak perlu untuk mengumpul bahan bukti yang mengambil masa yang lama untuk disahkan kesahihannya.

Manakala, pihak p0lis pula akan memaksa dan memanipulasi OKT untuk membuat penyataan mengaku bers4l4h dan dihantar kepada pihak mahkamah untuk terus menjatuhkan hukvman.

Secara ringkasnya, pihak pendakwa tidak perlu mengumpul bukti, pihak p0lis hanya perlu mendapatkan penyataan mengaku bers4l4h dari OKT, dan pihak mahkamah terus menjatuhkan hvkvman. Kes yang kebiasaannya mengambil masa selama bertahun-tahun kini dapat diselesaikan hanya dalam masa 10 jam sahaja melalui sistem tirani halus ini.

Secara amnya, sistem “bers4lah sehingga dibuktikan sebaliknya” ditolak sekeras-kerasnya dan tidak diterima oleh kebanyakkan negara, atas dasar ianya tidak adil dan juga tidak bermoral.

Pertubuhan Bangsa-Bangsa Bersatu atau dikenali sebagai PBB menggariskan prinsip “seseorang tidak bersalah sehingga dibuktikan bersalah” dalam perkara 11, Perisytiharaan Hak Asasi Manusia Sejagat dan telah diratifikasi oleh 150 negara serata dunia.

Sistem perundangan yang digariskan dalam perkara 11, secara tidak langsung, akan diadaptasikan dalam sistem perundangan tempatan bagi negara yang telah meratifikasi konvesyen ini.

Walaupun kebanyakan negara menganggap konsep ‘bersalah sehingga dibuktikan sebaliknya’ ini satu konsep yang “uncivilised” atau tidak bermoral. Namun, kebanyakkan negara masih mengaplikasikan sistem ini secara halus.

Seperti contoh, Arab Saudi dan Pakistan masih menggunakan sistem ini untuk pesalah yang dituduh merogol. Filipina pula menggunakan sistem ini untuk penagih d4d4h manakala, Amerika Syarikat menggunakan sistem ini untuk tahanan di Guantanamo Bay yang rata-rata pesalah tersebut merupakan  majoritinya adalah orang Islam yang hanya disyaki berkomplot dengan mana-mana kumpulan pengg4n4s seperti 1515.

Malaysia pula? Kita mendukung prinsip perundangan dimana “seseorang tidak bersalah selagi tidak dibuktikan bersalah” namun, adakah kita benar-benar mengaplikasikan prinsip ini di dalam masyarakat kita? adakah benar sistem kehakiman adalah entiti yang melaksanakan sesuatu keputusan?

Atau mungkin kita sendiri yang mewujudkan “mahkamah khayalan” dimana kita sendiri menjadi hakim dengan menentukan semua perkara yang kita saksikan di media sosial? Timbul persoalan, adakah kita sebenarnya takut kepada “hvkuman yang dijatuhkan oleh masyarakat yang dizahirkan daripada persepsi mereka atau “hukvman perundangan” sebenar melalui institusi kehakiman? Dimana akhirnya, kita menganggap seseorang itu memang bersalah sehingga ia dapat dibuktikan sebaliknya.

Natijahnya, sistem tirani halus yang menganggap seseorang itu bers4l4h sehingga terdapat bukti-bukti yang menafikan tuduhan itu, memang diakui agak sukar untuk diubah. Hal ini demikian kerana, sistem yang sudah berkurun lama dijalankan di dalam perundangan sesebuah negara dengan tiada pembicaraan yang rumit, semestinya sukar untuk sesebuah negara mengaplikasikan sistem baharu yang lebih adil dan bermoral.

Ribuan manusia telah disalah tuduh sehingga mereka dipenjara dan diseksa tanpa belas ihsan hanya kerana mereka ialah manusia marhaen di mata pemerintah malah, turut dianggap sebagai liabiliti kepada negara.

Namun akhirnya, khilaf perkara ini adalah terletak pada sistem tirani halus yang membenarkan manusia terus dianngap bersalah selagi dia dibuktikan tidak bersalah, yang merana, sudah semestinya, adalah manusia yang terperangkap di dalam sistem


Apa Kena Mengena Perang Rusia Sampai Indomie Habis Stok?

Tidak melampau kalau cakap Indomie merupakan makanan segera kegemaran rakyat Malaysia… selain Maggie. Memang Indomie sedap dan berpengaruh pun. Kalau tidak sedap, masakan syarikat ini boleh hasilkan 19 bilion paket setiap tahun untuk dieksport ke 100 buah negara.

Indomie menggapai pengaruh sampai dinobatkan “perintis makanan segera Indonesia”. Maka kalau kalian minat makan Indomie, memang artikel ini untuk kalian.

Kalau baca tajuk, semua sudah dapat gambaran kasar yang artikel ini ada kena mengena dengan peperαηgan antara Rusia dan Ukraine. Cuma peliknya, macam mana sampai tempiasnya membadai Indonesia? Begini kisahnya. Indonesia tidak menghasilkan gandum yang diimport daripada negara-negara lain.

Gandum dibawa masuk secara mentah untuk diproses kilang tempatan. Setiap tahun kilang-kilang ini menghasilkan 11.8 juta tan untuk kegunaan tempatan. Salah satu penggunanya adalah syarikat Indomie.

Masalah sekarang, bekalan gandum mentah itu sendiri sudah terjejas. Rusia mula mengganggu kedaulatan Ukraine awal tahun 2014.

Enam bulan kemudian, Joko Widodo mengangkat sumpah sebagai Presiden Indonesia. Pentadbiran Jokowi tahu negara perlu gandum. Dan ada dua negara – Rusia dan Ukraine – yang menghasilkan sumber ini secara mentah.

Jokowi mengambil langkah selamat – import gandum daripada Ukraine. Yang main dua bendang adalah Mesir dan Turki.

Tetapi Indonesia pilih Ukraine sahaja, mungkin kerana negara ini menghasilkan gandum dan meslin. Jadi apabila Rusia menggempυr Ukraine, semua pengeluaran terhenti kerana 1) lelaki diserap untuk memelihara kedaulatan negara dan 2) wanita lari keluar ke Eropah membawa masa depan (anak-anak).

Jadi Indonesia sekarang menggaru kepala. Sebab itulah Jokowi baru-baru ini mengeluarkan kenyataan bahawa kemelut kedaulatan ini akan mengganggu imbangan harga makanan mentah (Uria, 2022). Dan apa yang beliau cakap sememangnya benar.

Sekarang pemain industri tempatan sedang bergelut mencari sumber gandum yang satu-satunya sumber adalah Rusia. Namun bukan mudah untuk mengimport terus daripada Rusia. Banyak negara sudah mengenakan sekatan ekonomi terhadap Rusia, yang unit-unit perdagangannya tidak dibenarkan merentasi lautan pun.

Jadi buat masa sekarang, isu jaminan makanan sudah berputik kerana kemelut kedaulatan ini. Baru sebulan berlalu – kesannya boleh kita nampak.

Maka secara jangka panjang, perkara ini boleh mengundang masalah. Rusia sendiri belum tentu mampu menghantar bekalan gandum atas sebab kejatuhan matawang Ruble.Dan perkara ini adalah suatu mimpi buruk bagi peniaga-peniaga yang tiada kena mengena langsung.

Pelanggan di Medan misalnya sudah merasai bahang, kerana bekalan Indomie sentiasa habis. Populariti Indomie menyebabkan pembelian panik pun ada… dan tidak lama sebelum jenama-jenama lain turut terjejas.

Kerana buat masa sekarang, tiada jenama boleh memberi jaminan stok berterusan selama beberapa minggu (Llewellyn, 2022).

Selain daripada Indonesia, terdapat beberapa negara lagi yang bergantung pada sumber gandum Ukraine. Ambil contoh Filipina, Thailand dan Sepanyol, tiga negara yang berpopulasi sangat besar.

Sudahlah Indonesia sendiri berpopulasi lagi ramai berbanding gabungan tiga negara ini. Dengan jelas, bekalan global tidak mampu menampung permintaan gandum.

Sekarang kita nampak dengan jelas lagi nyata: betapa pentingnya jaminan makanan dan keamanan global. Ini bukan hipokrasi pro-Barat. Pihak Barat pun sama naik saja. Peperαηgan dangkal di Timur Tengah menyebabkan lonjakan harga minyak sampai luar batasan semulajadi.

Apabila Iraq dan Libya bertambah aman (tidak bersengketa macam dulu), boleh pula harga bahan api global turun… sampai lingkup perniagaan minyak bagai.

RUJUKAN:

Llewellyn, A. (2022, Mac 21). Far From Ukraine, Indonesia’s favourite noodles run out of stock. Al Jazeera.

Uria, D. (2022, Mac 21). Nations brace for wheat shortages due to (ditapiskan) in Ukraine. UPI.


Menyantuni Isu Transgender Cara Dr Zulkifli

Imbangan antara agama dan liberalisme telah mendedahkan realiti dunia sekarang perihal isu transgender.

Malah akses media sosial pula tidak menghalang sebarang tayangan, terutamanya di Malaysia.

Jika melihat dari segi agama, Rasulullah SAW pernah meninggalkan riwayat dimana golongan yang menyerupai ini dilaknat Allah dan ada juga saranan supaya mereka diusir daripada rumah (Norsaadah, 2018).

Baru-baru ini negara digegarkan dengan adegan tidak sopan daripada Muhammad Sajjad bin Kamaruz Zaman.

Videonya tular dan mendapatkan amarah orang ramai, yang bersuara sambil bertanya kerelevanan Menteri Agama dalam Jabatan Perdana Menteri.

Hanya dalam masa beberapa hari, pertanyaan mereka mendapat respon.

Dr Zulkifli Mohamad telah memberikan lesen penuh kepada bahagian penguatkuasaan Jabatan Agama Islam Wilayah Persekutuan supaya tindakan tarbiyah dapat diambil terhadap transgender (Malaysia Kini, 2020) supaya dapat kembali ke pangkal jalan.

Ulasan lebih panjang boleh dibaca dalam Facebook beliau sendiri, dimana proses tarbiyah ditekankan sedikit sebanyak (Atiqah, 2020).

Perkara ini berlainan dengan tatacara pendekatan yang dibuat Dr Mujahid bin Yusof Rawa dalam tempohnya sebagai Menteri Agama.

Secara kronologi, isu menyelubungi Mujahid lebih mendalam berbanding isu semasa ini:

Risiko berkaitan Muhammad Sajjat sebenarnya di luar batasan kebebasan semata-mata.

Melihat bagaimana transgender bebas bergerak di luar, kehidupan dalam dosa bukanlah punca kenapa orang ramai marah.

Namun memakai seperti wanita di Arab Saudi yang tidak bertoleransi dalam hal ini boleh mendatangkan musibah diplomasi.

“Tidak bertoleransi” dalam hal ini bererti rakyat Malaysia secara keseluruhan berdepan dengan sekatan atau pengurangan kuota haji.

Sudahlah diplomasi Dr Mahathir pada masa itu agak bergeser antara Malaysia dan Arab Saudi. Berlaku pula isu berkaitan Muhammad Sajjad. Jelas sekali ini di luar lingkaran politik, tanpa menghiraukan parti mana pun yang menerajui Putrajaya.

Namun dengan jelas Dr Zulkifli tidak diam terkutik.

Beliau membenarkan penggunaan organisasi Islam dalam kerajaan untuk mendidik transgender, pada bila Mujahid dalam aspirasi mengambil tindakan (dikatakannya sendiri) tetapi secara tiba-tiba berundur dan mengatakan isunya kecil.

Semua boleh membandingkan risiko antara kedua-dua isu. Umat Islam se-Malaysia marah dengan Sajjad atas isu agama dan diplomasi.

Malahan sebelum menjadi Menteri Agama pun, Dr. Zulkifli pernah memberikan peringatan terhadap Muhammad Sajjad.

Atas kapasitinya sebagai Mufti Wilayah, beberapa buah artikel dikeluarkan sejak tahun 2015 dengan lawatan-lawatan berkala yang jauh sekali membangkitkan topik perkongsian tandas (Zulkifli, 2020).

Membandingkan isu umrah dan juga berbikini ialah satu kecenderungan politik akibat ketidakpuasan hati terhadap Perikatan Nasional. Dengan mudah sesiapa pun boleh faham yang umrah ialah isu lebih besar (tetapi dikecilkan Mujahid).

Ramai yang meminta The Patriots kecam Dr Zulkifli. Persoalannya – atas alasan apa?

RUJUKAN:

Atiqah, N.S. (2020, Julai 10). Didik transgender ditangkap JAWI. Harian Metro. Retrieved from https://www.hmetro.com.my/mutakhir/2020/07/598408/didik-transgender-ditangkap-jawi

LFL. (2020, Februari 5). Minister Mujahid should not have singled out Nur Sajat nor exerted inappropriate pressure on MCMC to take action against her. Retrieved from https://www.lawyersforliberty.org/2020/02/05/lfl-minister-mujahid-should-not-have-singled-out-nur-sajat-nor-exerted-inappropriate-pressure-on-mcmc-to-take-action-against-her/

Malaysia Kini. (2020, Julai 10). LGBT: Jawi dapat ‘lesen penuh’ tapi menteri tekankan aspek tarbiah. Retrieved from https://www.malaysiakini.com/news/533799

Nizam, Z. (2020, Februari 10). Kes Sajat hanya isu kecil, kata Mujahid. Malaysia Gazette. Retrieved from https://malaysiagazette.com/2020/02/10/kes-sajat-hanya-isu-kecil-tiada-sebarang-tindakan-kata-mujahid/

Norsaadah, K. (2018, Disember 21). Pendekatan Rasulullah SAW tangani isu transgender. Berita Harian. Retrieved from https://www.bharian.com.my/rencana/agama/2018/12/511552/pendekatan-rasulullah-saw-tangani-isu-transgender

Rafidah, M.R. (2020, Februari 3). Mujahid ‘naik angin dengan Sajat. Harian Metro. Retrieved from https://www.hmetro.com.my/utama/2020/02/541009/mujahid-naik-angin-dengan-sajat

RTM. (2020, Februari 4). Isu Sajad berpakaian wanita di Makkah, tindakan tegas akan diambil – Datuk Seri Dr Mujahid Yusof Rawa. Retrieved from https://berita.rtm.gov.my/index.php/semasa/15052-isu-sajad-berpakaian-wanita-di-makkah-tindakan-tegas-akan-diambil-datuk-seri-dr-mujahid-yusof-rawa

Yusri, S. (2020, Februari 4). Mujahid mahu kerajaan sekat Sajat di media sosial. Melaka Kini. Retrieved from https://melakakini.my/mujahid-mahu-kerajaan-sekat-sajat-di-media-sosial/

Zulkifli, M. (2020, Februari 4). Ingatan Mufti Wilayah untuk Sajat, umat Islam. Astro Awani. Retrieved from http://www.astroawani.com/berita-malaysia/ingatan-mufti-wilayah-untuk-sajat-umat-islam-229805


Bagaimana Saringan Covid-19 Dijalankan Di Malaysia?

Wabak COVID-19 yang disebabkan oleh virus SARS Coronavirus 2 (SARS-CoV-2) atau yang sebelumnya dikenali sebagai Novel Coronavirus (nCov) semakin memuncak di Malaysia dengan Perintah Kawalan Pergerakan Diperketatkan (PKPD) diaplikasikan di dua buah tempat di Sempang Renggam, Johor.

Rakyat Malaysia perlu rasa sangat bersyukur berada di negara yang mempunyai akses pengesanan COVID-19 yang sangat baik dan berkesan iaitu dengan menggunakan kaedah Multiplex Real Time -Polymerase Chain Reaction (RT-PCR).

Kaedah ini merupakan kaedah yang lebih baik dalam mengesan virus SARS-CoV-2 berbanding kaedah rapid-test kit, kerana RT-PCR dapat mengesahkan sehingga 99% kepastian jenis virus yang menyerang seseorang manusia, berbanding rapid-test kit yang mengesan dalam lingkungan 60% sahaja ketepatannya.

Oleh yang demikian, statistik individu yang terjangkit dengan COVID-19 di Malaysia lebih ramai berbanding negara-negara tetangga yang kurang akses kepada kaedah pengesanan ini. Malaysia turut dilaporkan lebih efisien dalam membuat ujian saringan COVID-19 berbanding negara-negara ASEAN yang lain, malahan lebih baik daripada beberapa Negara Eropah.

Ketersediaan Makmal Pengesanan COVID-19 di Malaysia.

Menurut Datuk Dr Noor Hisham Abdullah, Ketua Pengarah Kesihatan Malaysia di laman web rasminya (https://kpkesihatan.com/2020/02/13/laboratory-readiness-for-detecting-the-2019-novel-coronavirus-2019-ncov-infection-in-malaysia/), pada mula virus ini menyerang Malaysia, Malaysia hanya memperuntukkan sebuah makmal untuk pengesanan COVID-19.

Makmal di Unit Virologi, Pusat Penyelidikan Penyakit Berjangkit, Institut Penyelidikan Perubatan (Institute for Medical Research, IMR) merupakan satu-satunya makmal yang menyediakan ujian diagnostik mengesan SARS-CoV-2 di Malaysia.

Makmal ini telah menggunakan kaedah konvensional RT-PCR menggunakan mesin  (rujuk Rajah 5) untuk mengesan kewujudan virus tersebut dalam sampel tisu tekak atau bahagian rongga hidung (nasopharyngeal swab).

Makmal tersebut juga telah membuat persediaan sebelum wabak ini merebak. Pada 3 Januari 2020, reagen untuk mengesan koronavirus telah disediakan oleh penyelidik-penyelidik di IMR ini.

Seterusnya, pada 11 Januari 2020, saintis dari China telah berjaya membuat jujukan genetik (genetic sequencing) virus ini lalu maklumat tersebut dikongsikan ke dalam database perkongsian (shared database).

Keadaan ini membolehkan ahli virologi di IMR menyediakan reagen jujukan (reagent sequences) yang dikenali sebagai primers dan probes khas untuk 2019-nCoV turut dapat disediakan pada 11 Januari 2020.

Tidak lama kemudian, Pertubuhan Kesihatan Sedunia turut mengeluarkan protokol untuk mengesan 2019-nCoV Real-Time PCR, teknik dengan primers dan probes yang hampir sama dengan yang dibina oleh penyelidik Malaysia di IMR.

Reagen untuk mengesan virus 2019-nCoV tiba di makmal virologi IMR pada 21 Januari 2020. Pada masa yang sama, Pusat Perubatan Universiti Malaya (PPUM) telah berkongsi ekstraks RNA daripada keluarga virus yang sama (2019-CoV) yang telah dinyahaktifkan untuk dijadikan kawalan positif kepada ujian 2019-nCoV ini.

Pada 22 Januari 2020, penyelidik IMR berjaya mengoptimasikan ujian RT-PCR nCoV dan reagen ini dihantar ke Makmal Kesihatan Awam Kebangsaan (MKAK) Sungai Buloh pada 24 Januari 2020 untuk mengesan penyakit tersebut.

Pada 25 Januari 2020, Makmal IMR telah mengesan kes pertama dalam kalangan Pesakit di Bawah Penyiasatan (PUI). Justeru itu, IMR telah menjalankan Latihan Pengendalian Real Time-PCR di 12 buah hospital kerajaan dan 5 Makmal Kesihatan Awam (MKA) seperti dalam infografik yang disediakan oleh IMR dan NIH (National Institute of Health atau Institut Kesihatan Negara).

Setiap hari (termasuklah cuti umum), semua pegawai makmal hospital terbabit dan MKA menerima sampel seawal 7 pagi dan diproses secepat mungkin menggunakan mesin Real Time-PCR dengan berpandukan primers dan reagen probes 2019-nCOV.

Langkah ini bagi memastikan keputusan RT-PCR tersebut dapat dikeluarkan dalam tempoh masa 24 jam. Walaubagaimanapun, sepanjang tempoh latihan, keputusan dapat dikeluarkan dalam jangka masa yang lebih cepat daripada jangkaan tersebut.

Pegawai makmal hanya dibenarkan mengendalikan mesin ini apabila mereka telah melalui ujian kompetensi dan wajib memakai Personnel Protective Equipment (PPE). Sampel dari hospital yang diambil akan direkodkan dalam buku log dan dibawa ke Makmal Biosafety Level 2 (BSL-2).

Hanya beberapa mikroliter sampel sahaja yang diasingkan menggunakan mikropipet di dalam persekitaran terkawal (di dalam lamina air flow) dan dinyahaktifkan, sebelum diuji dengan mesin RT-PCR. Pegawai atas talian (on-call) akan mengeluarkan keputusan pensampelan ini.

Setakat 24 Mac 2020, Malaysia berupaya menguji 7,000 sampel sehari. Jika keadaan penyebaran wabak ini semakin meruncing, Kementerian Kesihatan Malaysia akan meningkatkan kapasiti pengujian kepada 16,500 ujian sehari.

Bagaimana COVID-19 Boleh Dikesan Dengan RT-PCR?

Real-Time Polymerase Chain Reaction (RT-PCR) ialah teknik yang biasa digunakan untuk mengesan kewujudan sesuatu jujukan DNA atau RNA, justeru itu dapat mengenallpasti jenis patogen yang berada dalam sesuatu sampel.

Proses ini memerlukan belanja yang besar dengan pengendalian yang sukar. Hal ini kerana setiap sampel yag diuji perlu menjalani ujikaji di peringkat mikro dengan menggunakan pakaian pelindungan khas PPE, ruang kerja yang sangat terkawal, reagen khas dan kemahiran mengendalikan mesin PCR.

Jika mesin PCR tidak dikendalikan dengan betul, keputusan yang baik tidak dapat diperolehi dan perlu diulang semula menggunakan reagen lain.

Real-Time PCR menggunakan konsep Polymerase Chain Reaction (PCR) pada masa sebenar. DNA polymerase ialah enzim yang digunakan untuk menghasilkan jujukan DNA baharu. Polymerase Chain Reaction pula ialah teknik menghasilkan banyak salinan (amplifikasi) bahagian tertentu DNA atau gen.

Kaedah ini dicipta oleh Kary Mullis, seorang ahli biokimia Amerika pada Tahun 1983 dan beliau memenangi Anugerah Nobel dalam Kimia pada Tahun 1993 di atas kejayaannya mencipta teknik ini.

Dengan menggunakan teknik ini, beribu-ribu malah berjuta-juta salinan sebahagian DNA tertentu boleh dihasilkan daripada bilangan DNA yang sangat kecil. Oleh itu, DNA atau RNA perlu diekstrak terlebih dahulu daripada keseluruhan sel dengan teknik pengekstrakan DNA. Kebiasaannya, teknik pengekstrakan DNA menggunakan kaedah emparan (centrifugation technique).

Untuk menjalan PCR, lima bahan utama diperlukan.

PCR memerlukan proses kitaran pemanasan dan penyejukan yang dipanggil kitar terma (thermal cycling) atau dipanggil termocycling. Hal ini bagi memastikan tiga peringkat duplikasi jujukan DNA boleh dihasilkan iaitu proses “denaturing”, “Annealing” dan “Extending.”

Semasa fasa “denaturing,” sampel DNA akan dipanaskan sehingga 95°C untuk memutuskan ikatan-ikatan hidrogen di antara dua jujukan DNA dan memisahkan jujukan ganda dua kepada jujukan tunggal sahaja. Proses ini mengambil masa dalam 30 saat.

Kemudian, sampel memasuki fasa “annealing” sampel disejukkan ke suhu 50 – 65°C. Keadaan ini membolehkan primers mengikat pada lokasi yang spesifik di jujukan DNA tunggal dengan ikatan hidrogen. Primers adalah jujukan DNA tunggal pendek iaitu yang mengandungi 20 ke 30 molekul asas sahaja.

Primers ini diciptakan supaya melengkapi (complementary) jujukan DNA sesuatu sampel yang unik kepada jenis DNA yang ingin dikaji. Primers untuk penyakit COVID-19 ialah Primers yang mengandungi jujukan DNA pendek yang “complement” dengan bahagian DNA virus SARS-CoV-2 (2019 n-CoV).

Primers akan menjadi titik permulaan DNA untuk disintesiskan. Enzim polymerase hanya boleh memasukkan molekul asas (bases) DNA selepas primer telah mengikat pada jujukan DNA. Jika sampel tiada maklumat DNA virus tersebut, proses penyalinan tidak berlaku dan pengesanan menjadi negatif.

Dua jujukan DNA tunggal yang terpisah mempunyai bahagian yang melengkapi (complementary). Oleh itu, dua jenis primers digunakan untuk mengikat pada kedua-dua jujukan tersebut, iaitu “forward primers” dan “reverse primers”.

Langkah memasukkan primers ini mengambil masa dalam 10 ke 30 saat sahaja.

Fasa terakhir ialah fasa “extending” iaitu base nukleotida akan disambung daripada primers, lalu jujukan ganda dua DNA baharu akan dihasilkan. Fasa ini memerlukan suhu setinggi 72°C untuk membolehkan enzim taq DNA polymerase berfungsi memasukkan molekul DNA baharu ke primers.

Enzim ini diekstrak daripada bakteria Thermus aquaticus, sejenis bakteria yang hidup pada suhu yang tinggi (80°C) di kolam air panas. Enzim pada bakteria ini sangat unik kerana ia boleh bertahan pada suhu yang tinggi. Enzim polymerase pada organisma lain biasanya akan rosak pada suhu lebih 60°C.

Pada suhu 72°C, Taq polymerase mencapai suhu optimum untuk memasukkan molekul DNA ke dalam jujukan baharu yang dimulakan oleh primers dan mengambil masa selama lebih kurang 1 minit untuk menyiapkan jujukan DNA sepanjang 1,000 molekul DNA base (1Kb).

Ketiga-tiga proses ini diulang sebanyak 20 ke 40 kali. Setiap satu proses akan menghasilkan dua jujukan DNA yang sepadan, iaitu mengikut strain RNA virus yang dikaji. Jika 20 kali, ia akan menghasilkan sehingga dua juta salinan jujukan DNA. (1 jadi 2, 2 jadi 4, 4 jadi 8, 16 jadi 32 dan seterusnya bagi setiap kitaran).

Setelah Proses PCR selesai, kaedah electrophoresis akan digunakan untuk menguji kuantiti dan saiz fragment DNA yang dihasilkan. Keputusan daripada gel electrophoresis ini akan menentukan seseorang itu mengalami penyakit COVID-19 ataupun tidak.

Kaedah pengesanan COVID-19 di Malaysia menggunakan teknologi kejuruteraan genetik dan memerlukan kos yang sangat tinggi. Setiap satu sampel yang diuji bernilai lebih RM 500. Namun begitu, kecanggihan teknologi di Malaysia membolehkan kos ini dikurangkan kerana makmal IMR boleh menghasilkan primers tersendiri.

Kos dan kaedah yang sukar ini membuktikan kesungguhan Malaysia dalam mengesan dan menangani penyakit ini. Justeru, diharapkan agar semua rakyat Malaysia dapat mematuhi arahan Perintah Kawalan Pergerakan (PKP) supaya kita tidak terkena jangkitan wabak ini.

Mari kita memainkan peranan sebagai seorang warganegara Malaysia untuk mematuhi perintah ini. Semoga gelombang penyebaran penyakit COVID-19 boleh disekat dan masalah ini berakhir dengan cepat.

*Nota: Penulis ialah Graduan Bachelor Sains (Bioteknologi) UPM, 2006.

RUJUKAN:

CDC, Coronavirus Disease 2019 (COVID-2019), Guidelines for Clinical Specimens, retrieve from https://www.cdc.gov/coronavirus/2019-nCoV/lab/guidelines-clinical-specimens.html , at March 26, 2020.

WHO, Coronavirus disease (COVID-19) technical guidance: Laboratory testing for 2019-nCoV in humans, retrieve from https://www.who.int/emergencies/diseases/novel-coronavirus-2019/technical-guidance/laboratory-guidance , at March 26, 2020.

DG of Health (Feb 13, 2020), Laboratory Readiness for Detecting the 2019 novel coronavirus (2019-nCoV) infection in Malaysia, retrieve from https://kpkesihatan.com/2020/02/13/laboratory-readiness-for-detecting-the-2019-novel-coronavirus-2019-ncov-infection-in-malaysia/ , retrieve at March 26, 2020.

Reuters (March 24, 2020), Covid-19: Health Ministry to increase testing to 16,500 daily, retrieve from https://www.nst.com.my/news/nation/2020/03/577632/covid-19-health-ministry-increase-testing-16500-daily, at March 26, 2020.

CDC (March 15, 2020),CDC 2019-Novel Coronavirus (2019-nCoV) Real-Time RT-PCR Diagnostic Panel, Instruction For Use, Atlanta, CDC.

Jennifer Harcourt, et al. (2020), Severe Acute Respiratory Syndrome Coronavirus 2 from Patient with 2019 Novel Coronavirus Disease, United States, CDC, Atlanta.

Nao, N., et al. (2020), Detection of second case of 2019-nCoV infection in Japan, National Institute of Infectious Diseases, Shinjuku, Tokyo.

Laura E. Lamb, et al. (2020), Rapid Detection of Novel Coronavirus (COVID-19) by Reverse Transcription Loop-Mediated Isothermal Amplification, Oakland University William Beaumont School of Medicine, Rochester Hills, USA.


Peguam Negara Harus Letak Jawatan – Sebarkan Artikel Ini Kasi Viral

Berita terbaru tentang keputusan Tan Sri Tommy Thomas, Peguam Negara menggugurkan pendakwaan terhadap 12 suspek LTTE amat mengejutkan, mengecewakan malah membimbangkan.

Membaca kenyataan penuh Tan Sri Tommy Thomas terhadap pengguguran itu menambah lebih kebingungan daripada pencerahan.

28 poin yang diberikan Peguam Negara secara rumusannya dapat dibahagikan kepada 2 hujah utama:

Pembvnuhan Rajiv Gandhi merupakan punca utama pengharaman LTTE di India yang kedaulatannya tergugat dengan status Tamil Nadu.

Menyusuli India ialah Amerika Syarikat (1997), United Kingdom (2001), Kesatuan Eropah (2006), Canada (2006) dan Sri Lanka (1998-2002, 2009). Canada siap mengharamkan penggan4s-penggan4s LTTE daripada memohon suaka dan warga tetap lagi.

Hujah Tommy Thomas berkaitan Kesatuan Eropah sebenarnya sangatlah pincang. Pada 17 Mei 2006, Kesatuan Eropah telah mengharamkan LTTE kerana organisasi pengg4nas itu menyekat pluralisme dan demokrasi.

Itu ialah titik pertama. Pada Oktober 2014 pula, Mahkamah Keadilan Eropah membatalkan sekatan anti-kegan4san terhadap LTTE. Katanya siasatan terhadap LTTE tidak mencukupi untuk melengkapkan keputusan keadilan mengikut undang-undang.

Tetapi lima bulan kemudian, sekatan dan pengharaman yang mereka batalkan dikembalikan serta merta.

Pada Julai 2017, Mahkamah Keadilan Eropah sekali lagi membuat keputusan terhadap LTTE. Mereka mengeluarkan nama LTTE daripada senarai hitam kegan4san kerana LTTE tidak lagi melaksanakan ser4ngan selepas kekalahan teruknya.

Disini jelas bahawa penyingkiran LTTE daripada senarai hitam Kesatuan Eropah bukanlah atas asbab kebersihan organisasi itu sendiri. Sebaliknya statusnya yang tidak aktif ialah punca.

Andainya ia kembali aktif, Kesatuan Eropah akan kekal bertindak dengan senarai hitam. Kerana LTTE masih kekal sebagai pertubuhan pengg4nas dibawah undang-undang Kesatuan Eropah.

Benarkah hanya poster dan gambar sahaja yang dijadikan bukti pihak PDRN dalam membuat penangkapan? Mari kita susuri fakta dan kronologi penangkapan.

ADUN Gadek pada 28 November 2018 telah menghadiri program perwira LTTE di Melaka dan menyampaikan ucapan berunsurkan sokongan terhadpa kumpulan LTTE. Beliau didapati mengedarkan risalah serta bahan-bahan berkaitan LTTE dalam program tersebut.

Program tersebut turut dihadairi ADUN Seremban Jaya yang menyampaikan ucapan berunsurkan sokongan terhadap LTTE sambil mengedarkan bahan-bahan berkaitan kumpulan tersebut.

Seorang peniaga barang lusuh yang berumur 28 tahun di Rawang ditahan. Suspek merupakan penganjur majlis hari perwira LTTE di Kuala Lumpur setiap tahun.

Dia juga memiliki dan mempunyai bahan-bahan berkaitan kumpulan pengg4nas LTTE. Suspek juga pernah disabit kesalahan mencederakan pesuruhjaya tinggi Sri Lanka di KLIA pada 4 September 2016 dan didenda RM10,000.

Individu keempat pula merupakan seorang lelaki berusia 38 tahun yang bekerja sebagai ejen insurans di Kuala Lumpur.

Dia disyaki merancang untuk melancarkan ser4ngan terhadap suruhanjaya tinggi Sri Lanka di Kuala Lumpur dan turut memiliki sambil menyimpan bahan-bahan berkaitan pengg4nas antarabangsa LTTE.

Suspek kelima dari Sungai Siput berusia 37 tahun, seorang lelaki yang bekerja sebagai pemandu teksi. Beliau pernah menyertai perjumpaan sulit di Sungai Siput bagi tujuan merekrut dan penyebaran propaganda kumpulan pengg4nas LTTE di Malaysia.

Beliau turut menyimpan dan memiliki bahan yang berkenaan dengan LTTE. Juga terlibat dalam insiden sedemikian ialah menced3rakan pesuruhjaya tinggi Sri Lanka di KLIA pada September 2016 dan didenda RM10,000.

Suspek keenam dari Kulim Kedah – seorang lelaki berusia 27 tahun juga juruteknik. Suspek menyokong dan memiliki bahan-bahan berkaitan dengan LTTE.

Suspek ketujuh ditangkap di Sungai Buloh, Selangor – seorang lelaki berusia 57 tahun. Suspek bekerja sebagai peniaga kedai makan, dan didapati menyokong mempromomosilkan kumpulan pengg4nas LTTE menerusi media sosial.

Demikian merupakan rumusan ringkas tentang golongan yang ditangkap. Baki individu lain ditangkap juga pada tahun lepas dan didapati mempromosikan kumpulan pengg4nas LTTE. Mereka antaranya:

Suspek pertama ditangkap di Telok Panglima Garang, merupakan lelaki berusia 52 tahun dan bekerja sebagai guru di sekolah menengah sekitar menengah di Banting, Selangor.

“Suspek terlibat menyokong, mempromosi LTTE melalui sosial media dan memiliki bahan LTTE,” katanya dalam sidang media khas di Bukit Aman, di sini, pada Ahad.

Suspek kedua ialah seorang lelaki 38 tahun yang bekerja sebagai Pegawai Eksekutif di Perbadanan Teknologi Hijau Melaka.

“Suspek pada 28 November tahun lepas merupakan penganjur program sambutan Hari Perwira LTTE di Melaka dan telah mengedarkan risalah-risalah dan item berkaitan pengg4nas LTTE.”

Suspek ketiga berumur 43 tahun ditahan di Durian Tunggal, Melaka dan bekerja sebagai Ahli Majlis Perbandaran Melaka.

“Suspek juga pada 28 November tahun lepas bertindak sebagai penganjur program sambutan Hari Perwira LTTE di Melaka dan telah mengedarkan risalah-risalah dan item berkaitan pengg4nas LTTE,” tambahnya.

Suspek keempat ditahan di Bukit Mertajam, Pulau Pinang merupakan pekerja kilang berusia 26 tahun dan disyaki menyokong serta mempromosi LTTE melalui media sosial.

Manakala, suspek kelima berusia 29 tahun yang bekerja sebagai penyelia keselamatan ditangkap di Bukit Mertajam, Pulau Pinang kerana disyaki mempromosi LTTE melalui media sosial serta memiliki bahan dan menyimpan bahan kumpulan pengg4nas.

Kesemua tangkapan dibuat kerana disyaki melakukan kesalahan di bawah Bab 6a di bawah kesalahan berkaitan kegan4san dan Kanun Keseksaan.

LTTE ialah sebuah pertubuhan yang sudah tidak lagi berfungsi, menurut Peguam Negara. Namun seluruh dunia termasuk Australia dan Kesatuan Eropah masih menyenaraikan LTTE sebagai organisasi pengg4nas yang masih aktif. Malah India sendiri masih menganggap LTTE aktif dan terus disenarai hitam sehingga 2024!

Tahun lalu kerajaan India memperbaharui senarai aktiviti pengg4nas dan senarai hitam ke atas LTTE untuk tempoh lima tahun lagi. Di Australia, LTTE masih disenarai hitam. Sama seperti India, Australia juga terus memperbaharui senarai hitam mereka ke atas LTTE pada tahun lalu.

“The LTTE listing was most recently renewed by the Minister for Foreign Affairs in 2019. Consequently, it remains a criminal offence under Australian law to use or deal with assets owned or controlled by the LTTE, or to provide assets to the LTTE, whether directly or indirectly.”

Kesatuan Eropah pada bulan lalu, masih menyenaraikan LTTE sebagai sebuah organisasi pengg4nas yang masih aktif.

Adalah tidak adil untuk menarik semula pendakwaan ke atas 12 yang dituduh menyokong LTTE di Malaysia tanpa mengambil kira faktor global status LTTE yang pada anggapan banyak negara lain, sebagai masih aktif.

Keputusan Peguam Negara pada hari ini amat mengejutkan dan pada pandangan kami, TIDAK WAJAR. Sepatutnya kes diteruskan di mahkamah dan biarlah hakim memutuskan kes ini berdasarkan merit kes pendakwaan dan pembelaan.

Peguam Negara tidak sepatutnya menjadi pemutus untuk kes berprofil tinggi seperti ini dan apabila ia melibatkan kepentingan awam, apatah lagi jika ia melibatkan sebuah organisasi pengg4nas yang telah mer4gut ratusan nyawa.

Kepentingan awam perlu didahulukan daripada kepentingan 12 orang tertuduh ini. Keputusan Peguam Negara pada hari ini amat mengecewakan kerana kes ini tidak dapat didengar berdasarkan merit di dalam mahkamah.

Kami juga percaya pihak PDRM mempunyai bukti asas yang kukuh untuk meneruskan kes ini dan tindakan PDRM adalah berdasarkan kepentingan awam dan tidak berniat untuk menganiaya mana-mana pihak dalam situasi seperti ini.

Sama ada LTTE masih aktif atau tidak, biarlah ia ditentukan di mahkamah. Sementara kuasa-kuasa signifikan dunia menganggap LTTE masih aktif, Peguam Negara Malaysia berpendirian ia tidak aktif; tanpa mendengar keterangan saksi-saksi dalam mahkamah terlebih dahulu.

Tindak tanduk Peguam Negara boleh mendatangkan keraguan awam terhadap badan kehakiman dan perundangan Malaysia. Oleh yang demikian, adalah wajar jika Tan Sri Tommy Thomas meletak jawatan dan beri laluan kepada Peguam Negara yang baharu untuk meneruskan pendakwaan kes ini.


Tiada Bahasa Melayu Sebelum Kurun Ke-17M?

Kelakar bukan tajuk artikel ini? Ia ibarat menafikan kewujudan bangsa Melayu sebelum kurun ke-17M, dengan anggapan bahawa bahasa melayu adalah bahasa termuda dalam semua kelas bahasa Austronesia. Begitulah hujah seorang pejuang sejarah dari seberang kerana menurut anggapannya, bahasa melayu itu tidak wujud kerana tiada etimologi secara bertulis yang menyatakan wujudnya nama bahasa melayu.

Individu itu mengeluarkan hujah berdasarkan teks Lontara Sunda yang berjudul Sang Hyang Siksakandang Karesian, yang ditulis pada tahun 1518M. Dalam teks Sang Hyang Siksakandang Karesian, bab 20 jelas menulis nama-nama bahasa lain selain yang terdapat di Sunda. Bahasa-bahasa ditulis mengikut geografi asal bahasa seperti bahasa Pahang, bahasa Andalas, bahasa Minangkabau dan sebagainya. Jadi, untuk “downgrade”kan bahasa melayu, mereka terus-terusan menafikan kewujudan bahasa melayu sebagai bahasa pengantaraan kerana tidak disebut nama bahasa itu sebagai bahasa melayu dalam naskhah tersebut

Oleh itu, menurut pengomen itu lagi, bahasa melayu tidak wujud sebagai nama Melayu, tetapi dinamakan ikut nama geografi sesuatu tempat. Umum kita tahu bahawa penulisan melayu klasik tertua yang masih tersimpan rapi ialah dua helaian surat dari Sultan Hayat Ternate kepada Raja Portugal pada tahun 1521 dan 1522M. Namun begitu, isi surat yang tidak menulis bahasa apakah surat itu menyebabkan pengomen tersebut meyakini bahawa bahasa yang digunakan untuk menulis surat ialah Bahasa Ternate. Ia suatu yang pelik, kerana bahasa melayu bukanlah bahasa ibunda Ternate, dan Bahasa Ternate dikelaskan sebagai bahasa Papua Barat, bukan bahasa Melayu-Polinesia. Di zaman moden ini, Bahasa Ternate pula menjadi lingua franca di Utara Kepulauan Maluku, bukan bahasa melayu.

Apa yang menjadi asas kepada hujahnya ialah nama bahasa melayu tidak tercatat dalam mana-mana naskhah pada abad ke-15M atau lebih awal seperti naskhah SangHyang Siksakandang Karesian (masalahnya naskhah ini pula ditulis pada awal abad ke-16M). Bukankah ia suatu yang melucukan apabila kita jadikan hujah, tiada nama bahasa direkodkan, tidak wujud bahasa itu. Zaman dahulu orang tidak memanggil bahasa melayu Kelantan, tapi hanya bahasa Kelantan, mengikut hujah pengomen tersebut.

Adakah benar nama bahasa melayu tidak pernah dicatatkan sebelum kurun ke-17M, iaitu sebelum ahli linguistik mengelaskan ia sebagai bahasa Melayu-Polinesia? Walaupun permulaan pengelasan ini dimulakan pada tahun 1706M (kurun ke-18M) oleh Adriaan Reland, pengkaji berbangsa Belanda.

Bahasa melayu sebenarnya telah tercatat sebagai sebuah bahasa di zaman dahulu. Bukan sekadar sebuah bahasa, malahan telah menjadi lingua franca sejak Srivijaya menjadi empayar melayu yang menaungi hampir semua kawasan kepulauan ini. Oleh itu, bahasa melayu digunakan secara meluas sejak dari zaman dahulu.

Petunjuk pertama, surat-surat lama sejak awal abad ke-16M (Zaman Klasik) kepada tamadun luar, kebanyakannya menggunakan bahasa melayu. Bukan setakat sekitar kerajaan-kerajaan melayu di Semenanjung dan Sumatra, malahan seluruh Nusantara ini menggunakan bahasa melayu untuk berinteraksi dengan kerajaan luar atau berbeza bahasa dengan mereka. Surat terawal yang masih terperlihara ialah Surat Baginda Sultan Abu Hayat dari Kesultanan Ternate kepada Raja Portugal pada tahun 1521-1522 dengan menggunakan aksara jawi. Kemudian, Surat Raja Acheh kepada Harry Middleton (1602 M) dan Surat Emas Sultan Iskandar Muda Mahkota Alam, Acheh kepada Raja England, King James 1 (1615M).

Seterusnya, surat Pangeran Arya Upapati di Banten kepada Kapitan Belanda di Jayakarta (1619M) juga ditulis dalam Bahasa Melayu beraksara jawa, walaupun mereka berada di Pulau Jawa, menunjukkan Bahasa Melayu ialah Lingua Franca pada masa itu. Surat-surat lain berbahasa melayu ialah Surat La Patau Paduka Sri Sultan Idris Azim-ud-din dari Bone kepada Jenderal Willem van Outhoorn (1697M), Surat Sultan Kecil Anak Sungai dari Bangkahulu kepada Richard Farmer (1718M), Surat Raja Bendahara Paduka Seri Maharaja Permaisura dari Brunei kepada Kapten Inggeris di Jambi (Kurun ke-17 M), Surat Raja Muda Maguindanao kepada King George III dari Great Britain (1775M) dan Surat Pangeran Nata Negara dari Madura kepada Kapten James Clark 1815.

Selain surat-surat dari Negeri-negeri Melayu di Semenanjung yang sememangnya menggunakan Bahasa Melayu sebagai bahasa rasmi dan bahasa ibunda, bahagian-bahagian lain di Kepulauan Melayu seperti di Tidore, Jawa dan Madura juga menggunakan Bahasa Melayu sebagai bahasa persuratan dan menggunakan ayat-ayat yang indah dalam karangan persuratan mereka. Melalui bahasa melayu sebagai lingua franca, Stamford Raffles pada tahun 1809 menegaskan bahawa Melayu ialah sebuah konsep negara bangsa, seiring dengan perkembangan Pergerakan Zaman Romantisme Inggeris, selepas dia mengikuti ekspedisi ke Pagarruyung, di mana Raffles mengatakan bahawa di sana (Kerajaan Minangkabau) adalah punca kuasa kerajaan, asal-usul negara tersebut dan tersebar dengan meluasnya ke seluruh Kepulauan Timur. Dalam penulisan lainnya, Raffles menukar konsep Kerajaan kepada bangsa melayu. Oleh itu, konsep Kepulauan Melayu yang dikembangkan oleh Wallace bukanlah ciptaannya semata-mata, tetapi merujuk kepada hasil persuratan dalam bahasa melayu yang digunakan secara meluas di seluruh Kepulauan ini.

Petunjuk kedua, kitab-kitab berkenaan dengan agama Islam majoriti diterjemahkan daripada bahasa Arab ke bahasa melayu. Bukankah ia menunjukkan bahawa bahasa melayu sebagai lingua-franca yang penting? Kitab Aqa’id Al-Nasafi yang terdapat dalam simpanan Prof Diraja Ungku Aziz merupakan Kitab Berbahasa Melayu (diterjemahkan dari Bahasa Arab) yang dianggap tertua yang masih terperlihara iaitu karangan yang ditulis pada tahun 1509M.

Selain kitab-kitab, manuskrip melayu klasik berjumlah lebih 12,000 manuskrip di 14 buah negara yang ditulis di atas kulit kambing, gading, kertas, kain, ukiran kayu, buluh, lontar dan sebagainya dalam tulisan jawi juga menunjukkan kepentingan bahasa melayu sebagai bahasa persuratan dan bahasa ilmu. Selain itu, Bahasa Melayu telah digunakan sebagai bahasa ilmiah dan bahasa pengantara dalam penyebaran Agama Islam.

Kitab-kitab karangan ulama Nusantara seperti Al-Banjari, Al-Sumatrani, Al-Fothani, Al-Falimbani, Al-Raniri dan sebagainya ditulis dalam bahasa melayu. Ini membuktikan penyebaran islam itu menggunakan bahasa melayu sebagai medium bahasa yang berkesan, menunjukkan bahasa melayu sebagai Lingua Franca di seluruh Kepulauan Melayu ini. Sehinggakan St Xaveir Fernandes perlu terjemahkan kitab-kitab agama Kristian ke dalam bahasa melayu untuk menyampaikan dakwahnya kepada orang-orang di kepulauan Melayu walaupun dia menyampaikan ajarannya kepada orang-orang di Makassar dan Maluku.

Dengan petunjuk-petunjuk ini, jelaslah bahawa Bahasa Melayu merupakan bahasa perantaraan yang terpenting di Kepulauan Melayu ini dan penyebarannya yang meluas di seluruh Kepulauan Melayu menjadikan Bahasa Melayu Klasik (Kurun ke 15-19M) bukan hanya telah wujud, malahan ia menjadi bahasa terpenting dan lingua franca di seluruh kepulauan melayu.

Apa? Tiada nama Bahasa Melayu atau Bangsa Melayu sebelum itu menyebabkan ia tidak wujud, tetapi hanya menggunakan nama geografi sahaja seperti Bahasa Kelantan, Bahasa Pahang dan sebagainya merujuk kepada naskhah klasik berbahasa Sunda iaitu Sang Hyang Siksakandang Karesian (1518M), walaupun tiada rujukan silang dengan sumber lain?

Ia suatu yang pelik jika kita menulis surat dalam bahasa ibunda kita, tetapi menyatakan apakah bahasa yang digunakan. Contoh,

“Kehadapan kekasihku yang kucintai, aku menulis surat ini dalam Bahasa Melayu kerana aku sangat merinduimu.”

Adakah perkara itu logik? Bukankah ia menjadi suatu perkara yang sangat pelik?

Jadi, kita perlu mengkaji penulisan luar terhadap kita dalam mengenalpasti bahasa apa yang dipertuturkan oleh orang melayu pada masa itu? Sebenarnya, ada rekod nama bahasa melayu ini dalam penulisan di Tahun 1524M, merujuk kepada perjalanan di Tahun 1521M oleh Antonio Pigafetta. Etimologi Bahasa Melayu wujud di masa itu!

Dalam daftar perkataan dalam Vocaboli de Questi Popoli Mori, perkataan ke 334: Al Parlare de Malaca (maksudnya Apakah Bahasa Orang Melaka), Antonio Pigafetta merakamkan orang melayu menyebutnya sebagai chiara-malaiu! Chiara Malaiu boleh jadi Bicara Melayu. Jadi di zaman itu, orang-orang di Melaka dan sekitarnya bercakap chiara malaiu. Bukankah ia satu rekod yang menafikan dakwaan bahasa melayu tidak wujud pada masa itu?

Kemudian, dalam karya Emanuel Godinho De Eredia yang berjudul “Declaracam de Malaca e da India Meridional com Cathay” yang bermaksud Penerangan berkenaan Melaka dan Meridional India dan Cathay telah ditulis pada tahun 1613M dan menerangkan dengan selengkapnya berkenaan dengan Bangsa Malaio dari Hujung Salang ke Teluk Rumania di Selatan Johor (Ujong Tanah), Laut Melayu yang merangkumi Selat Melaka dan Laut Cina Selatan hari ini; dan Raja-raja Melayu dalam karya berkenaan dengan Malacca. Ini bermakna, Bangsa Melayu sememangnya telah direkodkan wujud sejak zaman dahulu lagi dan konsepnya telah dijelaskan oleh De Eredia pada tahun 1613M, lebih 100 tahun sebelum Johann Friedrich Blumenbach menjumpai konsep “The Malay Race”. De Eredia ialah penulis Portugis yang dikatakan lahir dan menetap di Melaka sebelum menjelajah lautan untuk menulis.

Jadi, sejarah bangsa kita bukanlah sewenang-wenangnya dimanipulasi, ia sebenarnya tercatat dalam pelbagai catatan dan kita masih tunggu ribuan manuskrip melayu untuk diterjemahkan. Sejarah kita tidak perlu direkayasa, ia telah wujud dengan gahnya, walaupun di zaman penjajahan kolonilisasi barat, ia tidak melenyapkan terus jatidiri bangsa kita. Bangsa Melayu terus kompeten dan wujud sehingga ke hari ini.

Sekian.

Rujukan:

1) Abdul Rashid Melebek, Amat Juhari Moain (2006), Sejarah Bahasa Melayu, Utusan Publications and Distributions Sdn Bhd
2) Anthony Reid (2001), Understanding Melayu (Malay) as a Source of Diverse Modern Identities, Journal of SEAS
3) Emanuel Godinho De Eredia (1613), Declaracam de Malaca e da India Meridional com Cathay (Translation by J.V. Mills)Dokumen dalam Sejarah Melayu Library sabrizain.org
4) Alessandro Bausani (1960),The First Italian-Malay Vocabulary by Antonio Pigafetta, Journal East and West.
5) Abdul Hamid Mahmood (2015), Mengangkat Bahasa Melayu dan Budaya Melayu ke Peringkat Antarabangsa, Jurnal Bahasa Melayu Dalam Konteks Budaya,
6.) Antonio Pigafetta (1524), Primo Viaggo Intorno Al Mondo (Cetakan 1999)

Laman Web

7.) http://www.orangnogori.com/batu-bersurat-di-pengkalan-kempas.html
8.  http://melayuonline.com/ind/article/read/701
9) http://ww1.utusan.com.my/utusan/Bicara_Agama/20121207/ba_01/Kenali-Manuskrip-Melayu